Kerja-kerja tanam rumput baharu Stadium Nasional bermula Januari 2023

KUALA LUMPUR, 19 Mac – Kerja-kerja pertukaran permukaan padang Stadium Nasional di Bukit Jalil di sini yang dianggarkan menelan belanja antara RM1.2 hingga RM1.4 juta hanya akan bermula seawal Januari tahun depan.

Kelewatan kerja-kerja menggantikan rumput di Stadium Nasional yang dijangka mengambil masa kira-kira empat bulan itu disebabkan komitmen yang telah dipersetujui pihak stadium untuk menganjurkan beberapa acara di venue rasmi skuad Harimau Malaya itu sepanjang tahun ini.

Prosesnya itu bagaimanapun akan akan bermula secepat mungkin apabila Kementerian Belia dan Sukan (KBS) dan Perbadanan Stadium Malaysia (PSM) bekerjasama rapat dengan pihak Stadium Sultan Ibrahim milik Johor Darul Ta’zim (JDT) di Iskandar Puteri, Johor.

Pemilik JDT Tunku Ismail Sultan Ibrahim ketika ditemui media selepas melakukan tinjauan di gelanggang keramat skuad Harimau Malaya itu bertitah pertukaran permukaan rumput di padang berkenaan dilihat sebagai pelaburan jangka panjang bagi stadium berkenaan.

“Kalau kita tengok negara-negara jiran kita semua dah tukar kepada rumput yang lebih berkualiti kerana rumput ini adalah sebagai pelaburan jangka panjang untuk stadium kita dan salah satu stadium punya reputasi, lebih-lebih lagi, ini adalah Stadium Nasional.

“Jadi saya rasa dengan segera kita akan tukar, tapi saya difahamkan oleh kerana Stadium Nasional pun ada komitmen beberapa acara untuk tahun ini bermakna padang akan bermula kerja lebih lewat. Insya-Allah tak silap saya pada Januari tahun depan,” titah baginda.

Pada sesi tinjauan tersebut, Tunku Mahkota Johor itu turut berkenan menyerahkan replika cek dengan nilainya tertulis “kos penukaran permukaan padang” Stadium Nasional Bukit Jalil bagi mengotakan janji baginda menaja perbelanjaan pertukaran rumput baharu jenis Zeon Zoysia di stadium berkenaan.

Sementara itu, Ahmad Faizal menzahirkan rasa syukur dan terima kasih atas kurniaan dana pertukaran padang daripada Tunku Ismail dan menganggap ia sebagai satu sumbangan amat signifikan kepada pembangunan bola sepak di negara.

“Tentunya saya bersama PSM akan bekerjasama dengan pasukan Tunku di Johor untuk pastikan padang kita dalam keadaan terbaik. Kita akan mula satu proses pembelajaran dan bertukar-tukar nota untuk memastikan akhirnya stadium ini padangnya boleh dibanggakan hingga banyak pasukan antarabangsa sudi bermain,” katanya.

Dalam pada itu, Ahmad Faizal berkata kerja-kerja penukaran padang itu perlu melalui beberapa proses bersama Kementerian Kerja Raya dan Kementerian Kewangan, namun berpendapat proses itu dapat dilaksanakan segera.

Sebagai rekod, minggu lepas Tunku Ismail sekali lagi menarik perhatian media menerusi kenyataan baginda yang mahu menanggung kos pertukaran rumput Stadium Nasional sebagai hadiah kepada skuad Harimau Malaya.- BERNAMA


Pelapis bola sepak Melaka cemerlang, jadi rebutan

PEMAIN bawah 9 tahun (U9) dari Akademi Kiddokickers Soccermelaka menampilkan aksi cemerlang apabila menjuarai Kejohanan CMC Champions MIND Cup yang diadakan di Seremban, baru-baru ini.

Skuad kendalian jurulatih Norizam Ali Hassan itu berjaya menewaskan enam pasukan lain dalam kejohanan itu, sekali gus muncul juara dan membawa pulang piala, medal serta sijil.

Ia bertujuan untuk memberi lebih banyak pendedahan kepada pemain pelapis yang sedang dilatih di akademi berkenaan, selain melihat sendiri kemampuan sebenar pemainnya.

Beliau yang juga bekas pemain dan jurulatih Melaka berkata, terdapat tiga pusat latihan oleh akademi berkenaan di negeri ini iaitu di Sekolah Kebangsaan (SK) Pernu, SK Seri Bandar dan SK Taman Tasik.

“Kiddokickers Soccermelaka ini sudah bertapak 15 tahun yang mana saya merupakan pengasas akademi ini untuk membangunkan bola sepak di peringkat akar umbi.

“Misi kita memang mahu melahirkan bintang bola sepak di dalam negeri dan negara ini yang mana kita sediakan platform untuk anak-anak ini dan terpulang kepada ibu bapa untuk menentukan hala tuju mereka,” katanya kepada Melaka Hari Ini.

“Bukan kita sengaja melepaskan pemain untuk kelab-kelab lain, tetapi mereka ini (pemain) menerima tawaran yang lebih baik untuk masa depan mereka,” katanya.

Beliau berkata, selain kejayaan di Seremban baru-baru ini, skuad kendaliannya juga pernah muncul johan pada Kejohanan Bawah 10 Tahun Zurich Grand Final 2019 yang menampilkan pasukan bola sepak dari seluruh negara.


COVID: Kes dalam kalangan kanak-kanak meningkat 160 peratus

PUTRAJAYA, 17 Feb – Malaysia mencatat peningkatan kes COVID-19 sebanyak 160 peratus dalam kalangan kanak-kanak bagi minggu epid kelima hingga minggu epid keenam tahun ini, kata Menteri Kesihatan Khairy Jamaluddin.

Beliau berkata ia menunjukkan peningkatan dari 6,524 kes pada minggu epid kelima kepada 16,959 kes pada minggu epid keenam melibatkan kanak-kanak dengan usia baru lahir hingga 11 tahun.

“Dari segi pecahan angka, daripada 6,524 kes berkenaan, 2,282 kes adalah kanak-kanak berusia baru lahir hingga empat tahun manakala 4,242 kes ialah kanak-kanak berusia lima hingga 11 tahun,” katanya pada sidang media mengenai perkembangan COVID-19 di sini hari ini.

Bagi 16,959 kes pula, beliau berkata ia melibatkan 6,163 kes dalam kalangan kanak-kanak berusia baru lahir hingga empat tahun dan 10,796 kes melibatkan kanak-kanak berusia lima hingga 11 tahun.

Merujuk kepada peningkatan kes agak membimbangkan itu, Khairy menyeru agar orang ramai membawa anak masing-masing menyertai Program Imunisasi COVID-19 Kanak-Kanak (PICKids) dan segera menerima vaksin COVID-19 seperti ditetapkan.

Menjawab kebimbangan orang ramai mengenai peningkatan kemasukan kes COVID-19 ke hospital, Khairy berkata biarpun angka kes meningkat, vaksin COVID-19 menunjukkan keberkesananan yang baik dalam melindungi individu daripada jangkitan lebih teruk.

Memberi contoh kes COVID-19 dimasukkan ke hospital semalam (16 Feb) iaitu sebanyak 1,269 kes, beliau berkata 428 kes atau 33.7 peratus adalah kategori tiga, empat dan lima manakala 841 kes lagi atau 66.3 peratus adalah pesakit kategori satu dan dua.

Bagi kes COVID-19 kategori tiga, empat dan lima dilaporkan semalam juga, katanya antara 75 kes yang dilaporkan adalah sama ada tidak divaksinasi atau belum lengkap divaksinasi dan telah menerima dua dos vaksin COVID-19 namun belum menerima dos penggalak.

Beliau turut menjelaskan antara sebab pesakit COVID-19 kategori satu dan dua dimasukkan ke hospital adalah kerana isu medical emergency antaranya menghidap penyakit komorbid tidak terkawal, baru dikenal pasti menghidap penyakit tidak berjangkit tidak terkawal, kes obstetrik yang memerlukan pemantauan rapi dan keadaan rumah kurang sesuai.

Bagi kes melibatkan kanak-kanak pula, ia disebabkan kekurangan air dalam badan, demam berpanjangan dan kelesuan, mempunyai penyakit kronik dan juga disebabkan tiada penjaga.

Berikutan gelombang Omicron yang aktif, Khairy juga menyarankan majikan untuk mengelakkan urusan pekerjaan secara fizikal seperti mesyuarat dan perjumpaan, sebaliknya menggalakkan konsep bekerja dari rumah.

Mengenai perkembangan dos penggalak COVID-19, beliau turut menyarankan agar individu yang masih belum mendapat janji temu dos penggalak untuk terus ke pusat pemberian vaksin (PPV) berdekatan dan menerima vaksin mereka.

Berdasarkan data di laman web COVIDNOW setakat semalam, sebanyak 13,607,475 atau 57.8 peratus populasi dewasa dalam negara menerima dos penggalak COVID-19; sejumlah 22,940,521 individu atau 97.5 peratus telah lengkap vaksinasi, manakala 98.7 peratus atau 23,217,374 menerima sekurang-kurangnya satu dos.- BERNAMA


Pelancongan desa di Tangga Batu diperkasa

TANGGA BATU 9 November – Memperkasa pelancongan di desa berkonsepkan alam semulajadi (ekopelancongan) menjadi antara agenda yang akan diperjuangkan calon Barisan Nasional (BN) Datuk Lim Ban Hong di Parlimen Tangga Batu.

Beliau berkata, Tangga Batu merupakan antara kawasan yang unik kerana meskipun sudah melalui pembangunan, namun ia masih dikelilingi pantai, sungai dan kawasan pertanian menghijau yang berpotensi untuk dimajukan.

Menurutnya, menerusi perancangan berkesan, pembangunan sektor pelancongan di kawasan itu bukan sahaja merupaya menggamit kehadiran pelancong ke Melaka, bahkan pada masa sama, dapat membantu pembangunan ekonomi penduduk setempat.

“Seperti di Ayer Salak, di sini terdapat banyak kebun sayur dan dusun buah-buahan tempatan yang menarik untuk dijadikan lokasi bergambar dan juga untuk pengunjung merasai pengalaman menjadi petani atau pekebun.

“Begitu juga dengan tempat-tempat lain Tangga Batu yang sudah terkenal dengan pantai, sungai, sawah padi, selain turut mempunyai rumah tradisional yang boleh kita rancang untuk dibangunkan di bawah konsep ekonomi setempat.

“Jadi, sekiranya saya diberi mandat menjadi Ahli Parlimen kawasan ini, saya percaya sinergi yang lebih kuat di peringkat persekutuan dan negeri akan membantu pembangunan kawasan ini yang akhirnya akan membantu meningkatkan taraf hidup masyarakat di luar bandar ini,” katanya.

Jelas Ban Hong, sepanjang kempen Pilihan Raya Umum Ke-15 (PRU15) ini, beliau dan jentera akan terus menggiatkan perjumpaan bersama pengundi dalam usaha menyampaikan maklumat tentang tawaran yang dikemukakan BN, selain mengetahui harapan pengundi kepada kerajaan baharu yang akan mentadbir negara.

Katanya, berdasarkan pertemuannya bersama rakyat berbilang kaum di Tangga Batu, rata-rata mereka mengharapkan kepada pembangunan ekonomi setempat yang boleh menambah pendapatan dan menarik taraf hidup rakyat, terutamanya pada fasa pasca pandemik COVID-19.


Teroka potensi perniagaan, pelaburan global di Eropah Tenggara – Ab Rauf

SARAJEVO 11 Mei – Persidangan Perniagaan dan Pelaburan Antarabangsa Ke-11 – Forum Perniagaan Sarajevo 2022 ‘Nearshoring Perspectives For The Region’ menjadi platform memperkasakan sektor pelaburan dan perniagaan Melaka di Eropah Tenggara.

EXCO Kanan Perindustrian dan Pelaburan Negeri Datuk Seri Ab Rauf Yusoh berkata, persidangan itu sekali gus mewujudkan rangkaian peluang perniagaan dan pelaburan global baharu yang lebih berpotensi.

“Dengan fokus utama ‘nearshoring’, pelabur dan pemain perniagaan dijemput untuk memperkembang dan meneroka peluang di rantau ini yang menyediakan pasaran yang sangat berpotensi dan menarik.

“Persidangan ini menjadi salah satu acara penting untuk perniagaan dan pelaburan di Eropah Tenggara. Ia mampu memperkasakan hubungan sedia ada dan mewujudkan rangkaian peluang perniagaan serta pelaburan baharu,” katanya.

Beliau berkata demikian ketika berucap pada Persidangan Perniagaan dan Pelaburan Antarabangsa Ke-11- Forum Perniagaan Sarajevo 2022 ‘Nearshoring Perspectives For The Region’ di Bangunan Parlimen Negara Sarajevo, hari ini.

Dalam ucapannya, Ab Rauf turut mempromosi Malaysia dan Melaka sebagai destinasi terbaik pilihan pelabur menerusi tawaran ekonomi meyakinkan, selain menyedia tenaga kerja berpendidikan, mempunyai akses kewangan serta kedudukan geografi stabil.

“Malaysia terletak di lokasi yang strategik, mempunyai Selat Melaka sebagai laluan air tersibuk di dunia yang menghubungkan Lautan Pasifik dan Lautan Hindi.

“Hampir 80,000 kapal melalui laluan ini sepanjang tahun, Malaysia bersama negara jiran saling bertanggungjawab untuk meningkatkan dan mengukuhkan kemampanan Selat ini dan terus menjadi peneraju bagi laluan kapal perdagangan maritim,” katanya.


PKPD di enam lokaliti Sabah, dua di Sarawak – TPM

KUALA LUMPUR, 20 Julai – Perintah Kawalan Pergerakan Diperketatkan (PKPD) akan dilaksanakan di enam lagi lokaliti di Sabah dan dua lokaliti di Sarawak bermula Khamis ini hingga 4 Ogos, kata Timbalan Perdana Menteri Datuk Seri Ismail Sabri Yaakob.

Beliau berkata PKPD di Sabah melibatkan empat lokaliti di Kota Kinabalu iaitu Kilang Papan Lusera Telipok, Kampung Mogiding Malawa dan Kuarters Pekerja Progressif Perwira, Kampung Sinulihan serta University Utama Condominum Fasa 2, dan Kampung Guruh-Guruh di Sipitang serta Kampung Air dan Kampung Bokara di Sandakan.

Pelaksanaan PKPD di kesemua lokaliti ini setelah mengambil kira penilaian risiko serta trend jangkitan COVID-19,” katanya dalam kenyataan perkembangan Pelan Pemulihan Negara (PPN) dan PKPD hari ini.

Dalam pada itu, Ismail Sabri berkata PKPD di Kampung Sri Menanti, Tawau serta Kampung Pondo, Kampung Kasuapan, Kampung Lok Urai dan Kampung Pulau Gaya di Perkampungan Kepulauan Gaya, Kota Kinabalu yang masing-masing sepatutnya tamat esok, dilanjutkan mulai Khamis ini hingga 4 Ogos.

Ismail Sabri turut mengumumkan bahawa kerajaan bersetuju menamatkan PKPD di dua perkampungan Orang Asli di Rompin, Pahang iaitu Kampung Kerpal dan Kampung Pinang esok, seperti yang dijadualkan.

Sementara itu, beliau berkata 38 premis meliputi kilang, premis perniagaan dan tapak pembinaan diarahkan tutup kerana gagal mematuhi prosedur operasi standard (SOP) yang ditetapkan dalam pemeriksaan serta “snap check” atau pemeriksaan mengejut yang dilaksanakan Pasukan Petugas Operasi Pematuhan semalam.

Selain itu, katanya seramai 388 individu ditahan semalam kerana ingkar SOP dengan 355 individu dikompaun manakala 31 lagi direman dan dua dijamin, sementara menerusi Op Benteng pula, 19 pendatang tanpa izin ditahan dan tiga kenderaan darat dirampas dalam tempoh sama.

“Orang ramai diingatkan untuk sentiasa mematuhi SOP yang ditetapkan dan mengamalkan kawalan kendiri dalam usaha untuk memutuskan rantaian jangkitan COVID-19,” katanya.


Ahmad Zahid mengaku tidak bersalah pertuduhan pindaan

SHAH ALAM, 16 Jun – Bekas Timbalan Perdana Menteri Datuk Seri Dr Ahmad Zahid Hamidi mengaku tidak bersalah di Mahkamah Tinggi di sini hari ini atas satu tuduhan pindaan rasuah berhubung Sistem Visa Luar Negara (VLN).

Hakim Datuk Mohd Yazid Mustafa mengarahkan pertuduhan pindaan dibacakan semula kepada Ahmad Zahid, 69, selepas membenarkan permohonan Timbalan Pendakwa Raya Abdul Malik Ayob untuk meminda pertuduhan ketiga.

Mengikut pertuduhan pindaan itu, Ahmad Zahid didakwa sebagai Menteri Dalam Negeri di Kementerian Dalam Negeri telah mendapat untuk dirinya, sesuatu benda berharga iaitu wang tunai 15,000 Swiss Franc tanpa balasan daripada syarikat Ultra Kirana Sdn Bhd (UKSB), yang beliau mengetahui syarikat tersebut mempunyai hubungan dengan kerja rasminya.

Dia dituduh melakukan kesalahan itu di Country Heights, Kajang pada Mei 2016 dan didakwa mengikut Seksyen 165 Kanun Keseksaan yang memperuntukkan penjara sehingga dua tahun atau dengan denda atau kedua-duanya sekali jika sabit kesalahan.

Ahmad Zahid berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.


Abdul Hadi stabil

AYER KEROH 16 Feb. – Datuk Seri Abdul Hadi Awang yang dimasukkan ke Institut Jantung Negara (IJN) malam tadi, dilaporkan berada dalam keadaan stabil.

Keadaan terkini Presiden PAS itu dimaklumkan oleh anaknya, Muhammad Khalil yang juga Ahli Jawatankuasa PAS Pusat menerusi satu hantaran di Facebooknya hari ini.

“Saya baru bercakap dengan ayahanda Tuan Guru sebentar tadi. Keadaan beliau stabil dan perlukan rehat. Mungkin kepenatan kerana jadual yang padat,” katanya.

Terdahulu, Presiden UMNO Datuk Seri Dr Ahmad Zahid Hamidi turut berkongsi berita dan gambar mengenai Abdul Hadi menerusi ciapan di Twitternya dan mengajak orang ramai mendoakan kesejahteraan Abdul Hadi.

“Menerima berita mengejutkan Presiden PAS YB Tuan Guru Dato’ Seri Haji Abdul Hadi Awang telah dimasukkan ke Hospital Putrajaya malam ini selepas dilaporkan sesak nafas sebelum dipindahkan ke IJN untuk rawatan lanjut.


TOKYO 2020: Pandelela mara ke final 10m platform

TOKYO Aug 5 – Ratu terjun negara Pandelela Rinong meneruskan misi memburu pingat di Sukan Olimpik Tokyo 2020 selepas mengesahkan tempat ke final acara 10 meter (m) platform wanita hari ini.

Penerjun berusia 28 tahun itu mengumpul 315.75 mata selepas melengkapkan lima terjunan untuk menduduki tempat ketujuh pada peringkat separuh akhir yang berlangsung di Pusat Akuatik Tokyo.

Pemenang pingat emas Piala Dunia 2021 itu fokus dalam setiap terjunan dilakukannya dengan mengutip 67.50; 59.45; 68.80; 57.60 dan 62.40 mata bagi memastikan beliau kekal berada dalam landasan memburu pingat Olimpik ketiganya.

Hanya 12 daripada 18 penerjun layak ke peringkat akhir yang dijadual berlangsung pada 3 petang waktu tempatan (2 petang waktu Malaysia) hari ini.

China terus mengungguli acara terjun menerusi Quan Hongchan dengan 415.65 mata, diikuti rakan senegara Chen Yuxi (407.75 mata) dan Delaney Schnell dari Amerika Syarikat di tempat ketiga (342.75 mata).

Semalam, atlet kelahiran Sarawak itu menamatkan saingan di tempat ke-18 dalam pusingan kelayakan selepas mengutip 284.90 mata manakala seorang lagi penerjun negara Cheong Jun Hoong terkandas selepas sekadar menduduki tempat ke-26 dengan 251.80 mata.

Pandelela menjadi harapan pingat buat kem terjun negara selepas hanya menduduki tempat kelapan dalam acara 10m platform seirama bergandingan dengan Leong Mun Yee pada 27 Julai, manakala Nur Dhabitah Sabri pula menduduki tempat keempat acara 3m papan anjal wanita.

Pandelela muncul atlet wanita Malaysia pertama berjaya meraih pingat di Olimpik selepas memenangi pingat gangsa acara 10m platform wanita pada edisi 2012 di London, sebelum menyumbang perak acara 10m platform seirama bersama Jun Hoong di Olimpik Rio 2016.


Keputusan, penyata pengundian PRU15, PRK DUN Bugaya diwartakan – SPR

KOTA KINABALU, 15 Disember –  Keputusan dan penyata pengundian selepas penjumlahan rasmi undi Pilihan Raya Umum ke-15 (PRU15) telah diwartakan semalam, kata Suruhanjaya Pilihan Raya (SPR).

Setiausaha SPR Datuk Indera Ikmalrudin Ishak dalam satu kenyataan hari ini berkata pewartaan itu juga melibatkan Pilihan Raya Kecil Dewan Undangan Negeri (DUN) Bugaya yang diadakan serentak dengan PRU15 pada 19 Nov lepas.


263 rakyat Malaysia di Arab Saudi tunai haji tahun ini

KUALA LUMPUR 15 Julai – Seramai 263 rakyat Malaysia di Arab Saudi layak menunaikan haji tahun ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

“Malam esok (ini), insya-Allah saya akan adakan temu bual dengan bakal haji rakyat Malaysia yang sedang berada di kota suci Makkah Al-Mukarramah,” katanya dalam program Salam Baitullah di saluran TV1 RTM malam tadi.

Kerajaan Arab Saudi sebelum ini memutuskan ibadat haji musim ini hanya untuk warganegara Saudi dan penduduk negara lain yang berada di negara itu sahaja berikutan situasi semasa pandemik COVID-19 yang membimbangkan di seluruh dunia.


Agong, Permaisuri zahir ucapan Ramadan, seru umat Islam gandakan ibadah

Bersempena ketibaan Ramadan, Al-Sultan Abdullah menyeru umat Islam mengaut keberkatan di bulan mulia ini untuk meneguhkan ketakwaan dalam diri dan menggandakan ibadah serta amalan.

“Seri Paduka Baginda turut menyeru umat Islam di Malaysia mengimarahkan bulan yang penuh dengan keberkatan ini dengan pelbagai bentuk pengisian bermakna dan memperkukuhkan lagi ukhuwah sesama insan.

“Seri Paduka Baginda menzahirkan harapan semoga kehadiran bulan yang mulia ini turut disambut dengan rasa insaf dan syukur atas ujian, rahmat serta nikmat yang telah dikurniakan oleh Allah SWT kepada kita,” menurut catatan di laman Facebook Istana Negara, hari ini.

Sementara itu, Al-Sultan Abdullah menasihati rakyat supaya tidak leka dan beristiqamah mengamalkan kawalan kendiri dalam mencegah penularan COVID-19 meskipun negara telah memasuki fasa peralihan ke endemik.

Umat Islam di negara ini juga dinasihati supaya terus cekal mengharungi ujian penularan COVID-19 dan berdisiplin mematuhi prosedur operasi standard (SOP) yang ditetapkan bagi fasa peralihan tersebut.

“Seri Paduka Baginda berdua mengajak seluruh umat Islam mengambil keberkatan Ramadan untuk bersama Baginda berdua mendoakan semoga Malaysia terus dirahmati dan dilindungi daripada sebarang bentuk ancaman dan musibah serta penularan COVID-19 dapat diakhiri dengan segera,” menurut catatan itu. – BERNAMA


Malaysia tuan rumah Sukan Sea 2027

Presiden Majlis Olimpik Malaysia (MOM) Tan Sri Mohamad Norza Zakaria berkata keputusan itu dipersetujui sebulat suara oleh ahli majlis SEAGF pada mesyuarat yang berlangsung di sini hari ini.

“MOM akan membuat janji temu untuk memaklumkan secara rasmi mengenai perkara ini kepada Perdana Menteri Datuk Seri Ismail Sabri Yaakob dan Menteri Belia dan Sukan Datuk Seri Ahmad Faizal Azumu apabila kembali ke Malaysia,” katanya dalam kenyataan di sini.

Ini adalah kali ketujuh Malaysia diberi tanggungjawab untuk menjadi tuan rumah sejak kali pertama pada 1965 ketika temasya ini dikenali sebagai Sukan Semenanjung Asia Tenggara (SEAP), diikuti 1972, 1977, 1989, 2001 dan 2017.

Kemboja dijadualkan menjadi tuan rumah buat julung kalinya tahun depan pada 5 hingga 16 Mei manakala Thailand pula bakal menjadi penganjur pada edisi 2025.- BERNAMA


Bunuh dan liwat bayi sembilan bulan, penganggur didakwa

PETALING JAYA 12 Mei. – Seorang penganggur dihadapkan ke Mahkamah Majistret di sini, hari ini atas pertuduhan membunuh dan meliwat seorang bayi lelaki berusia sembilan bulan yang merupakan anak asuhan isterinya di sebuah pangsapuri di sini, tiga minggu lalu.

Bagi pertuduhan pertama, Mohamed Badruldin didakwa membunuh bayi berkenaan di sebuah rumah di Projek Perumahan Rakyat Lembah Subang, di sini, antara 8 pagi dan 3.30 petang, 27 April lalu.

Pertuduhan kedua pula, dia dituduh melakukan persetubuhan yang bertentangan dengan aturan tabii ke atas bayi itu di tempat, masa dan tarikh sama.

Dia didakwa mengikut Seksyen 377C kanun sama yang membawa hukuman penjara minimum lima tahun dan maksimum 20 tahun serta boleh dikenakan sebatan, jika sabit kesalahan.

Mahkamah tidak membenarkannya diikat jamin kerana kesalahan bunuh adalah kesalahan yang tidak boleh dijamin dan menetapkan 15 Jun untuk sebutan semula kes.

Kes itu menjadi perhatian ramai selepas pihak polis pada sidang akhbar semalam antaranya berkata bayi berkenaan dipercayai dibunuh dan diliwat suami kepada pengasuh bayi itu di sebuah rumah di sini semasa mangsa dikatakan berada di dalam bilik tidur bersama lelaki berkenaan manakala isterinya (pengasuh) sedang menyapu di luar kediaman mereka.


100 peratus pekerja SWM lengkap vaksin

KUALA LUMPUR 15 Dis – SWM Environment Sdn Bhd (SWM Environment) telah mencapai tahap 100 peratus pekerja syarikat yang lengkap menerima suntikan vaksin COVID-19 setakat Dis tahun ini.

Ketua Pegawai Eksekutif SWM Environment Ho De Leong berkata, secara keseluruhan seramai 8,031 pekerjanya yang melibatkan tiga negeri iaitu Negeri Sembilan, Melaka dan Johor kini sudah lengkap menerima dua dos vaksin COVID-19

“Sejak Program Imunisasi COVID-19 Kebangsaan (PICK) dilancarkan, pelbagai langkah proaktif telah dilaksanakan oleh pihak syarikat terutamanya bagi aspek kesedaran dan penyebaran maklumat yang tepat kepada semua pekerja tentang manfaat dan kebaikan vaksin COVID-19,” katanya dalam satu kenyataan.

Tambah De Leong, sebanyak 98 peratus atau seramai 3,996 orang pekerja kontraktor yang dilantik oleh SWM Environment juga sudah lengkap menerima dua dos vaksin COVID-19.

Katanya, SWM Environment amat menghargai kerjasama erat yang diberikan oleh pihak Kementerian Perumahan dan Kerajaan Tempatan (KPKT), Perbadanan Pengurusan Sisa Pepejal dan Pembersihan Awam (SWCorp), Jabatan Kesihatan Negeri (JKN) dan Pejabat Kesihatan Daerah (PKD) dalam memastikan kelancaran pemberian suntikan vaksinasi sebelum ini.

“Jalinan kerjasama erat akan diteruskan dengan semua pihak tersebut bagi memastikan proses pemberian vaksin kepada baki pekerja-pekerja yang masih menunggu giliran berjalan dengan lancar,” katanya.

Sementara itu, pihak SWM Environment turut melaksanakan Inisiatif Pencegahan Jangkitan COVID-19 secara berterusan melalui pengagihan Pek Perlindungan COVID-19 kepada semua pekerjanya seperti pelitup muka dan kit ujian kendiri serta melaksanakan proses nyahcemar semua jentera dan peralatan operasi kutipan sisa pepejal dan pembersihan awam.

Langkah pencegahan turut diambil melalui dasar kesihatan pekerjaan dengan menggunapakai prosedur TRIIS (Ujian, Laporan, Asingkan, Maklumkan, Cari) bagi mengekang rantaian jangkitan COVID19 dalam kalangan pekerja.

Pihak SWM Environment ingin mengingatkan orang ramai untuk bersama-sama mematuhi prosedur operasi standard (SOP) yang telah ditetapkan oleh pihak kerajaan di samping menguruskan sisa berkaitan COVID-19 seperti pelitup muka dan kit ujian kendiri secara tertib dengan memasukkan sisa-sisa tersebut ke dalam tong sampah bagi menghindari risiko jangkitan
COVID-19 dalam kalangan pekerja pembersihan di lapangan.

Dengan langkah ini, perkhidmatan pengurusan sisa pepejal dan pembersihan awam akan berjalan lancar serta dapat memenuhi usaha kerajaan dalam meningkatkan aktiviti ekonomi dan sosial yang telah dibuka semula di bawah Pelan Pemulihan Negara (PPN).


China bakal jalin kerjasama dengan Malaysia dalam pembangunan vaksin COVID-19

KUALA LUMPUR 1 Okt. – China dan Malaysia bakal menjalinkan kerjasama dalam pembangunan vaksin COVID-19 serta menyambung semula pengeluaran, kata dutanya ke Malaysia Bai Tian.

Beliau berkata Beijing dan Kuala Lumpur akan saling bergandingan antara satu sama lain untuk terus berjuang melawan pandemik dan memulihkan ekonomi.

“Di Malaysia, saya cuba melakukan yang terbaik untuk melaksanakan sepenuhnya pandangan dan konsep pemimpin kita (China) mengenai usaha global memerangi COVID-19, bersandarkan pada tema perpaduan dan kerjasama,” katanya yang bakal mengakhiri tugasnya sebagai duta.

Duta itu berkata Presiden Xi Jinping pada sesi ke-73 Perhimpunan Kesihatan Sedunia pada Mei mengumumkan China akan menjadikan vaksin COVID-19 sebagai produk awam global, apabila tersedia kelak.

Tambah beliau, Menteri Luar Wang Yi juga pada persidangan video menteri-menteri luar China-ASEAN baru-baru ini berkata China akan mengutamakan negara Asia Tenggara dalam pengedaran vaksin COVID-19.

Bai Tian berkata demikian pada majlis resepsi secara dalam talian sempena Ulang Tahun ke-71 Penubuhan Republik Rakyat China, yang disiarkan di laman Facebook kedutaan.

Majlis resepsi dalam talian itu pertama kali diadakan kerana COVID-19, juga bersempena majlis perpisahan untuk Bai Tian yang akan menamatkan tugasnya di sini selepas berkhidmat sejak 28 November 2017.

Berkongsi pengalamannya di sini, duta besar itu beliau akan mengingati ketika rakyat Malaysia daripada pelbagai lapisan masyarakat menyumbang dana serta bekalan kepada China ketika COVID-19 melanda Wuhan pada Januari dan Februari.

“Dalam 10 bulan terakhir, tatkala China teruk dilanda pandemik dan ada ketika COVID-19 mencapai puncaknya di Malaysia. Namun, China dan Malaysia saling berkongsi susah dan senang,” katanya.

Dalam ucapan selamat tinggalnya, Bai Tian tidak akan melupakan peribahasa Melayu yang juga sering digunakannya – ‘Bukit sama didaki, lurah sama dituruni’ – yang dianggapnya menjadi saksi dalam ikatan persahabatan sejati antara dua negara yang saling membantu antara satu sama lain pada saat diperlukan.


Peningkatan jumlah kenderaan, kelewatan kapal tangki antara punca bekalan petrol RON95 terjejas

PUTRAJAYA, 9 Mei – Kelewatan kapal tangki membawa minyak sampai ke terminal, peningkatan mendadak jumlah kenderaan dan isu kapasiti tangki simpanan di stesen minyak antara faktor yang dikenal pasti menyumbang kepada isu bekalan petrol RON95 terjejas di beberapa kawasan.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kementeriannya mengambil maklum aduan dan rungutan orang ramai berhubung isu bekalan petrol RON95 yang terjejas di beberapa kawasan seperti dilaporkan baru-baru ini.

Beliau berkata isu itu disebabkan antaranya peningkatan mendadak jumlah kenderaan menyebabkan permintaan petrol RON95 di seluruh negara meningkat selain kelewatan kapal tangki yang membawa minyak untuk sampai ke terminal di Bagan Luar, Pulau Pinang dan Kuantan, Pahang; serta kapasiti tangki simpanan di stesen minyak tertentu tidak mampu menampung permintaan pengguna.

Nanta dalam satu kenyataan hari ini berkata bagi menangani segera isu tersebut, pihak Kementerian Perdagangan Dalam Negeri dan Hal Ehwal Pengguna (KPDNHEP) telah mengambil dua langkah penyelesaian jangka pendek.

Pertama, mendapatkan kerjasama pihak Kementerian Pengangkutan untuk mempercepatkan proses pelepasan kapal-kapal minyak dan keduanya, pihak KPDNHEP melakukan pemantauan berterusan supaya tidak berlaku penyelewengan ke atas bekalan bahan api kenderaan terutamanya petrol RON95, katanya.

“Pihak kementerian ingin menyarankan orang ramai supaya buat sementara ini beralih kepada jenama minyak syarikat lain yang berhampiran berbanding jenama minyak syarikat tertentu yang menjadi kebiasaan digunakan kerana bukan semua stesen minyak menghadapi masalah bekalan terputus ini,” katanya.

Nanta berkata KPDNHEP telah mengambil tindakan awal dengan mengadakan sesi libat urus bersama Persatuan Pengusaha Stesen Minyak (PDAM) untuk memastikan semua pengusaha stesen minyak berada dalam keadaan siap siaga sepanjang musim perayaan Aidilfitri tahun ini.

Ini kerana, pihak KPDNHEP menjangkakan berlaku peningkatan jumlah kenderaan luar biasa di jalan raya sepanjang musim perayaan Aidilfitri tahun ini ekoran proses peralihan negara ke fasa endemik dan pembukaan sempadan negara yang membolehkan Keluarga Malaysia pulang ke kampung, katanya.

Beliau berkata pihak kementerian juga telah mengambil langkah sewajarnya dengan membenarkan semua stesen minyak di seluruh negara untuk menambah had kuantiti simpanan terutamanya petrol RON95 bagi memastikan bekalan mencukupi pada musim perayaan.

Berdasarkan Garis Panduan Pelesenan Barang-Barang Kawalan Berjadual (CSA), kadar had kuantiti ditentukan menerusi surat sokongan daripada Jabatan Bomba dan Penyelamat Malaysia (JBPM) yang menyatakan had kuantiti simpanan yang sesuai bagi produk petroleum, diesel dan gas petroleum cecair (LPG).

“Justeru, setiap stesen minyak mempunyai kadar had kuantiti simpanan yang berbeza tertakluk kepada luas premis dan sistem simpanan tangki bawah tanah (UGT) masing-masing,” katanya.- BERNAMA


Kerajaan tidak nasihat Agong lanjut darurat – Takiyuddin

KUALA LUMPUR 26 Julai – Kerajaan memutuskan tidak akan menasihati Yang di-Pertuan Agong untuk mengisytiharkan pelanjutan darurat yang dijadual tamat pada 1 Ogos ini, Dewan Rakyat diberitahu hari ini.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, kerajaan juga memutuskan untuk membatalkan ordinan-ordinan yang dibuat semasa Proklamasi Darurat berkuat kuasa.

“Saya ingin sahkan hari ini, dan saya tertakluk (pada peraturan) kalau saya bercakap tidak benar, bahawa kerajaan Persekutuaan memutuskan untuk tidak akan menasihatkan Yang di-Pertuan Agong untuk mengisytiharkan Proklamasi Darurat yang baharu apabila (ia) tamat pada 1 Ogos nanti.

“Kerajaan juga telah buat keputusan berdasarkan Perkara 150 (3) Perlembangaan Persekutuan untuk membatalkan ordinan-ordinan darurat yang telah dibuat semasa proklamasi darurat, maka isu ungkai atau annulment tidak lagi relevan… enam ordinan direvoke (batal) berkuat kuasa 21 Julai 2021,” katanya tanpa menyatakan enam ordinan terlibat.

Beliau berkata demikian menjawab persoalan yang dibangkitkan Ketua Pembangkang Datuk Seri Anwar Ibrahim (PH-Port Dickson) mengenai hala tuju mesyuarat khas Dewan Rakyat yang berlangsung hari ini.


Banjir: Lebih 43,000 masih ditempatkan di PPS di lima negeri

Setakat 8 pagi ini, sejumlah 43,791 orang berada di pusat pemindahan di Pahang, Terengganu, Kelantan, Johor dan Perak berbanding 47,038 mangsa petang semalam.

Portal Info Bencana Jabatan Kebajikan Masyarakat (JKM) memaklumkan Temerloh masih lagi mencatatkan mangsa banjir tertinggi iaitu 11,547 diikuti Maran (3,002); Lipis (2,421); Pekan (1,968); Raub (1,866); Jerantut (1,663); Kuantan (1,530); Bera (1,383) dan Rompin (636) yang ditempatkan di 290 PPS.

Sementara itu, pemegang konsesi Lebuhraya Pantai Timur Fasa 1 (LPT1), ANIH Berhad dalam laman Twitternya memaklumkan laluan di KM126 Chenor-Temerloh masih ditutup di kedua-dua arah.

Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata Kemaman masih merekodkan jumlah mangsa tertinggi iaitu 9,424 orang diikuti Dungun (2,292) dan Hulu Terengganu (88).

“Penurunan ini kerana ada kawasan di Hulu Kemaman yang banjirnya sudah surut, jadi penduduk terjejas sudah dibenarkan pulang ke rumah masing-masing.

Selain itu, Jabatan Pengairan dan Saliran melaporkan dua sungai di dua daerah masih melepasi paras bahaya iaitu Sungai Kemaman di Rumah Pam Paya Paman setinggi 5.83m dan Sungai Dungun di Jambatan Jerangau setinggi 13.04m.

Berdasarkan aplikasi Info Bencana JKM, Kuala Krai masih kekal mencatatkan jumlah mangsa tertinggi iaitu 2,400 orang diikuti Pasir Mas (1,592); Tanah Merah (406); Gua Musang (149); Jeli (64) dan Kota Bharu (22).

Ia adalah Sungai Kelantan di Kuala Krai (25.38 meter), Sungai Kelantan di Kusial Tanah Merah (17.36m), Sungai Kelantan di Jeti Kastam (5.04m), Sungai Golok di Rantau Panjang (10.42m) dan Sungai Golok di Kuala Jambu (2.92m).

Di JOHOR, sebanyak 1,207 mangsa daripada 305 keluarga masih berada di 13 PPS pagi ini, menurut Pengerusi Jawatankuasa Kesihatan dan Alam Sekitar negeri R. Vidyananthan.

Beliau berkata daripada jumlah tersebut, 578 orang daripada 137 keluarga berada di dua PPS di Kluang; 320 mangsa daripada 85 keluarga di lima PPS di Mersing; 148 orang daripada 35 keluarga (tiga PPS di Kota Tinggi); 89 orang daripada 24 keluarga di dua PPS di Segamat dan 72 mangsa daripada 24 keluarga di sebuah PPS di Johor Bahru.

“Setakat ini, dua jalan iaitu Jalan Haji Suhud di Johor Bahru dan Jalan Tanah Abang di Mersing masih ditutup kepada semua kenderaan,” katanya dalam kenyataan di sini, hari ini.

Menurut portal Info Bencana JKM, daerah Hilir Perak mencatatkan angka tertinggi mangsa banjir iaitu 108 orang diikuti Hulu Perak (16) dan Perak Tengah (tujuh).

Menurut infobanjir.water.gov.my, paras Sungai Perak di Kuala Kenderong dan Tasik Temenggor di Hulu Perak serta di Kampung Gajah dalam daerah Perak Tengah kini pada tahap amaran selepas masing-masing mencatat bacaan 112.31m, 247.15m serta 6.71m, setakat 7 pagi ini. – BERNAMA


Jualan Rahmah sempena Aidiladha di 600 DUN bermula esok

Timbalan Menteri Perdagangan Dalam Negeri dan Kos Sara Hidup Senator Fuziah Salleh berkata Jualan Rahmah itu meliputi 16 barangan antaranya ayam, daging dan telur, dengan tawaran diskaun antara 10 hingga 30 peratus.

“KPDN (Kementerian Perdagangan Dalam Negeri dan Kos Sara Hidup) turut memberikan subsidi kepada peniaga dan peniaga akan menawarkan dengan harga Jualan Rumah kepada pembeli berdasarkan persetujuan kita,” katanya pada sidang media selepas merasmikan Majlis Perdana Gerakan Pengguna Siswa Peringkat Kebangsaan 2023 di sini hari ini.

Sementara itu, Fuziah berkata KPDN pada masa sama akan memperluas Program  MYSaveFood atau kempen menyelamatkan pembaziran makanan ke pasar malam, seperti yang telah dilaksanakan di Bazar Ramadan sebelum ini.

“Kita mahu program ini berjaya dan berterusan, jadi selepas ini kita akan bekerjasama dengan IPT yang menyatakan kesediaan untuk melaksanakan program ini dalam masa terdekat, kemungkinan selepas Hari Raya Aidiladha,” katanya.

Fuziah berkata pelaksanaan MYSaveFood di Bazar Ramadan sebelum ini telah berjaya menyelamatkan sebanyak 25 tan lebihan makanan di bazar Ramadan yang boleh diberikan kepada kira-kira 50,000 orang. – BERNAMA


Kerajaan masih ada dana mencukupi teruskan subsidi bahan api – Tengku Zafrul

KUALA LUMPUR, 10 Jun –  Kerajaan masih memiliki dana yang mencukupi untuk menyediakan subsidi bahan api kepada rakyat meskipun peningkatan harga minyak mentah global.

Menteri Kewangan Tengku Datuk Seri Zafrul Abdul Aziz berkata kerajaan masih ada wang mencukupi untuk menyokong rakyat dari segi melindungi mata pencarian mereka terutamanya kumpulan rentan.

“Sasaran inflasi kita (tahun ini) masih dalam jajaran yang kita nyatakan sebelum ini — antara 2.3 dan 3.3 peratus,” katanya kepada pemberita selepas pelancaran Rangka Kerja & Sasaran Kemampanan Khazanah: Melabur dalam Peralihan Mampan 2022,  di sini, hari ini.

Bagaimanapun, Tengku Zafrul berkata kerajaan akan terus memantau harga minyak global untuk melihat pelan jangka panjang, yang mana satu daripadanya adalah untuk melaksanakan subsidi bersasar.

“Seperti yang kerajaan nyatakan sebelum ini, amaun subsidi bagi tahun in dijangka mencecah RM70 bilion, bermakna subsidi bahan api akan mencecah RM30 bilion. Kita membuat unjuran berasaskan kepada harga minyak Brent. Bulan lepas (Mei), ia (subsidi bahan api) telahpun mencecah RM5 bilion sebulan.

“Bagaimanapun, pada masa ini kerajaan akan terus memperuntukkan subsidi. Kita masih dapat membantu rakyat menerusi subsidi, jadi kita akan teruskan,” katanya.

“Kita akan melihat semua (pilihan). Daripada hasil kerajaan, Alhamdulillah, ia semakin meningkat kerana hasil kita juga bergantung kepada harga komoditi. Syarikat seperti Petronas juga mengumumkan kedudukan kewangan mereka yang kukuh (namun) sama ada kami akan meminta lebih banyak dividen daripada Petronas, kita belum bincangkan lagi.

“Hasil kerajaan juga meningkat walaupun kenaikannya tidak setinggi peningkatan subsidi. Kita akan terus memantau kerana ia bukan hanya fenomena di Malaysia sahaja tetapi juga di seluruh dunia,” katanya. – BERNAMA


Kompaun menteri, kerajaan tidak bezakan individu yang langgar SOP – PM

SHAH ALAM, 14 Feb (Bernama) — Kerajaan tidak membezakan mana-mana individu yang melakukan apa jua kesalahan termasuk melanggar prosedur operasi standard (SOP) COVID-19, kata Perdana Menteri Datuk Seri Ismail Sabri Yaakob.

“Tidak ada konsep orang atas kayangan tidak kena kompaun dan orang bawah sahaja kena kompaun. Sesiapa yang langgar SOP akan dikenakan kompaun termasuk Menteri Pertahanan dan lain-lain, tidak kira siapa,” katanya kepada media selepas merasmikan Laporan Penemuan Utama Banci Penduduk dan Perumahan 2020 di sini hari ini.

Beliau berkata demikian semasa diminta mengulas mengenai kompaun yang dikenakan Kementerian Kesihatan (KKM) kepada penganjur Majlis Pelancaran Briged MIC serta beberapa pemimpin kanan kerajaan termasuk Menteri Kanan Pertahanan Datuk Seri Hishammuddin Tun Hussein kerana melanggar SOP COVID-19, semalam.

“Langgar SOP bukan jenayah, tiada kena mengena dengan jenayah dan KKM telah keluarkan kompaun dan kalau sesiapa kena kompaun letak jawatan, saya rasa tiada orang boleh bekerja,” kata perdana menteri sambil tidak menafikan bahawa SOP penting untuk dipatuhi.

“Pegawai kerajaan, kakitangan kerajaan ramai sudah kena kompaun jadi semua kena letak jawatan ke?, jadi tak perlu. Yang penting tindakan diambil, maknanya kerajaan tidak membeza-bezakan individu yang melakukan kesalahan, mereka terbabit boleh jadi menteri, timbalan menteri, ketua jabatan…boleh jadi sesiapa sahaja,” katanya.- BERNAMA


Kanak-kanak lelaki ditemukan lemas dalam longkang

JOHOR BAHRU 13 Ogos – Seorang kanak-kanak lelaki berusia 12 tahun ditemukan lemas di dalam sebuah longkang besar di kawasan Jalan Padi Mahsuri, Bandar Baru Uda, di sini petang semalam.

Ketua Polis Daerah Johor Bahru Utara Asisten Komisioner Rupiah Abd Wahid berkata, pihaknya menerima laporan daripada orang awam pada kira-kira 5.15 petang mengenai seorang kanak-kanak lelaki telah terjun dan berenang di dalam longkang besar ketika alirannya deras akibat hujan.

“Rakan-rakan mangsa telah menasihatinya supaya tidak terjun tetapi mangsa tetap terjun untuk bermain air tanpa menyedari arus deras,” katanya dalam kenyataan hari ini.


Promosi Melakan Visit Melaka mula beri impak

TANJUNG BIDARA 14 Mac – Promosi ‘Melakan Visit Melaka’ (Orang Melaka Melawat Melaka) 3.0 yang dilancarkan kelmarin mula mempamerkan kejayaan apabila pantai peranginan Pengkalan Balak, di sini, mula dipenuhi pengunjung.

Bagaimanapun, keadaan hari ini tidak semeriah ketika kebenaran rentas negeri sebelum ini yang menyaksikan pantai itu padat dengan pelancong luar terutama Lembah Kelang dan Johor.

Siti Jumaeyah Abdul Jalil, 39, berkata beliau bersyukur berpeluang membawa empat anaknya berusia antara dua hingga 12 tahun berkelah di situ.

“Semalam, sebelum saya datang ke sini, saya pergi ke Balai Polis Durian Tunggal untuk meminta kebenaran tetapi anggota polis itu menyatakan rentas daerah tidak perlu surat kebenaran,” katanya ketika ditemui di pantai itu.

Kamariah Abdul Samad, 35, berkata beliau mengambil peluang cuti hujung minggu hari ini untuk berkelah bersama-sama tiga anggota keluarganya selepas terpaksa berkurung dalam rumah sebelum ini.

“Hari ini kami dapat membebaskan fikiran dan pemandangan di laut yang terbentang luas selepas terpaksa berkurung dalam rumah sebelum ini,” katanya.

Promosi Melakan Visit Melaka 3.0 dilancarkan Pengerusi Jawatankuasa Pelancongan, Kebudayaan dan Warisan negeri, Datuk Muhammad Jailani Khamis pada 12 Mac lalu dengan meletakkan sasaran menarik 6.2 juta pelancong tahun ini.


KPDNHEP batal lesen 34 syarikat jualan langsung

BANDA HILIR 15 Oktober – Kementerian Perdagangan Dalam Negeri dan Hal Ehwal Pengguna (KPDNHEP) membatalkan lesen 34 syarikat jualan langsung selepas dikesan melanggar syarat lesen selain beroperasi luar waktu dibenarkan.

Menterinya Datuk Seri Alexander Nanta Linggi berkata, jumlah pembatalan syarikat itu adalah setakat September lalu dan dilakukan bertujuan mengawal aktiviti jualan langsung di negara ini.

“Kementerian ada akta-akta tertentu boleh digunapakai jika syarikat jualan langsung terbabit dikesan melakukan kesalahan. Sebelum ini banyak pihak beranggapan bahawa industri ini mempromosikan perniagaan berasaskan skim piramid atau skim cepat kaya,” katanya.

Beliau berkata, demikian pada sidang media selepas Majlis Perasmian Program Hari Industri Jualan Langsung Malaysia Peringkat Negeri Melaka 2022, di sebuah pusat beli-belah, di sini, hari ini.

Hadir sama, Exco Perpaduan Pembangunan Masyarakat, Tenaga Kerja dan Hal Ehwal Pengguna negeri, Ngwe Hee Sem serta Pengarah KPDNHEP Melaka Norena Jaafar.

Menurutnya, syarikat lesen jualan langsung yang sah kini mampu menjana pendapatan lumayan dan mengikut statistik, nilai jualan yang direkodkan pada 2019 adalah RM21.5 billion.

“Jumlah itu meningkat sebanyak 19.53 peratus atau RM25.7 bilion bagi 2022. Industri jualan langsung menyumbang dengan ketara kepada pembangunan kemahiran, pertumbuhan teknologi, pertumbuhan sektor PKS (Perusahaan Kecil dan Sederhana) serta pemerkasaan,” katanya.


JPSM diarah kenal pasti kawasan hutan berisiko tinggi dilanda bencana – Takiyuddin

KUALA LUMPUR 11 Jan – Jabatan Perhutanan Semenanjung Malaysia (JPSM) diarah supaya segera mengenal pasti kawasan berisiko tinggi dilanda bencana di seluruh Semenanjung Malaysia.

Menteri Tenaga dan Sumber Asli Datuk Seri Takiyuddin Hassan berkata langkah itu sebagai tindakan serta-merta untuk mengelakkan insiden lambakan kayu hanyut, puing, gelinciran tanah dan kejadian kepala air di beberapa buah negeri ekoran berlakunya hujan lebat serta banjir besar, baru-baru ini.

Beliau berkata setakat ini JPSM telah menggunakan aplikasi sistem Forest Monitoring using Remote System (FMRS) termasuk penggunaan dron bagi tujuan penguatkuasaan, pemantauan dan pengesanan perubahan litupan kawasan hutan secara masa nyata.

“Saya juga telah mengarahkan JPSM untuk mengemukakan laporan tersebut serta langkah-langkah mitigasi yang boleh dilaksanakan dalam tempoh sebulan,” katanya dalam kenyataan hari ini.

Selain itu, beliau berkata JPSM juga diminta mengenal pasti kawasan Taman Eko Rimba dan hutan-hutan lipur yang belum dipasang dengan sistem amaran awal untuk pemasangan segera bagi memastikan kawasan berkenaan selamat kepada penduduk setempat serta orang awam.

Beliau berkata SFM merangkumi pelaksanaan sistem tebangan memilih (SMS), Catuan Tebangan Tahunan (CTT) dan persijilan pengurusan hutan berdasarkan Malaysian Criteria and Indicators for Forest Management Certification (MC&I).

“Selain itu, urus tadbir sektor perhutanan dikawal selia melalui Akta Perhutanan Negara 1984 [Akta 313] dan ordinan atau enakmen perhutanan di negeri-negeri,” katanya.

Takiyuddin berkata kerajaan turut memastikan pengawalan aktiviti pengusahasilan di hutan tanah kerajaan melalui Pekeliling Ketua Pengarah Perhutanan Semenanjung Malaysia bertajuk ‘Panduan Amalan Baik Hutan untuk Pengusahasilan Kayu Kayan Tanah Kerajaan’ pada tahun 2016.

Justeru, beliau berkata Kementerian Tenaga dan Sumber Asli (KeTSA) komited dalam memastikan kekayaan sumber asli kita terus dijaga, diuruskan secara mampan dan digunakan secara bertanggungjawab.

“Saya menyeru semua pemegang taruh, termasuk kerajaan negeri selaku pengurus sumber asli di peringkat negeri untuk bersama-sama KeTSA memastikan dasar Kerajaan Persekutuan dilaksana dan dipantau demi pembangunan negara yang mampan dan masa depan generasi akan datang,” katanya.

Semalam, Perdana Menteri Datuk Seri Ismail Sabri Yaakob dilaporkan berkata tindakan meningkatkan kawasan berhutan sedia ada di Semenanjung Malaysia daripada 43.41 peratus kepada 50 peratus menjelang tahun 2040, selaras dengan Rancangan Fizikal Negara Keempat dipersetujui dalam Mesyuarat Pertama Pasukan Petugas Kebangsaan Bagi Konservasi Harimau Malaya (MyTTF) di Putarajaya yang dipengerusikan beliau.- BERNAMA


COVID: Hospital swasta sediakan jururawat bantu hospital kerajaan

KUALA LUMPUR 5 Julai – Kebanyakan hospital swasta bersetuju untuk menyediakan kakitangan jururawat terlatih sebagai bantuan awal secara berperingkat, kepada kerajaan bagi membantu menguruskan pesakit COVID-19 di hospital awam terpilih di Lembah Klang.

Presiden Persatuan Hospital Swasta Malaysia, Datuk Dr Kuljt Singh berkata, bantuan ini berdasarkan kepada keadaan semasa COVID-19 di hospital awam, terutamanya di Lembah Klang yang kini berhadapan kadar kemasukan ke wad yang tinggi dan kekurangan kakitangan.

“Kementerian Kesihatan telah memohon kepada Persatuan Hospital Swasta Malaysia bagi medapatkan bantuan daripada ahlinya, untuk jururawat, pegawai perubatan dan pakar, untuk bertugas di hospital kerajaan.

Dr Kuljit berkata, walaupun hospital swasta besar juga telah terlibat dengan program vaksinasi COVID-19 seperti IHH Healthcare, KPJ Healthcare, Sunway dan Hospital Ramsay Sime Darby, juga kekurangan kakitangan, hospital swasta bersedia untuk membantu kerajaan dalam menguruskan situasi tersebut.

Oleh sebab itu, beliau berkata persatuan telah mengesa ahlinya untuk bersedia menerima pesakit bukan COVID-19 yang dirujuk daripada hospital kerajaan, bagi menyediakan kapasiti yang lebih bagi merawat pesakit COVID-19 di hospital awam.

“Kami berharap pesakit yang dirujuk itu dihantarkan secara sama rata ke semua hospital swasta, dalam memastikan rawatan dan penjagaan terbaik dapat diberikan kepada pesakit awam dan ia akan dibayar sepenuhnya oleh kerajaan seperti dinyatakan dalam Ordinan Darurat,” katanya.

Selain daripada itu beliau berkata, hospital kerajaan akan terus membantu kerajaan untuk memberikan 12 dos vaksin yan dijangka akan diterima bulan ini dengan 100 hospital swasta pada masa ini sedang membantu memberikan vaksin di bawah Program Imunisasi COVID-19 Kebangsaan.


Sela masa dos penggalak dipendekkan kepada tiga bulan bagi penerima vaksin Pfizer, Astrazeneca

PUTRAJAYA, 28 Dis – Sela masa bagi vaksinasi dos penggalak penerima vaksin Pfizer dan AstraZeneca dipendekkan kepada sekurang-kurangnya tiga bulan selepas vaksin primer, berbanding enam bulan sebelum ini.

Menteri Kesihatan Khairy Jamaluddin berkata dengan keputusan itu dijangka sebahagian besar penduduk dewasa 18 tahun ke atas layak menerima dos penggalak pada Januari dan Februari.

“KKM (Kementerian Kesihatan) akan tingkatkan kapasiti pemberian vaksin dengan pembukaan pusat pemberian vaksin (PPV) di klinik pengamal perubatan swasta atau PPV yang akan dibuka tidak lama lagi di dewan persidangan seperti mana dibuat melalui Program Imunisasi COVID-19 Kebangsaan (PICK),” katanya dalam sidang media di sini hari ini.

Khairy berkata temu janji akan diberikan kepada individu yang layak berdasarkan kelayakan seperti turutan umur, status kesihatan termasuk golongan kormobid dan penyakit kronik.

Beliau juga menegaskan KKM mengutamakan penggunaan vaksin Pfizer dan AstraZeneca sebagai dos penggalak kerana keberkesanan kedua-dua jenis vaksin adalah tinggi berbanding Sinovac.

Beliau menjelaskan pemberian vaksin Sinovac akan diberikan kepada individu yang mempunyai kontraindikasi atau alahan dan atas sebab kesihatan disyorkan doktor maka pemberian vaksin akan diberi melalui PICK atau memilih melalui pasaran swasta.

“Saranan KKM pilihan pertama ialah Pfizer dan pilihan kedua AstraZeneca. Sinovac hanya diberi sekiranya anda mempunyai kontraindikasi terhadap Pfizer dan AstraZeneca,” katanya.

Khairy berkata Sarawak sebagai negeri peneraju yang memulakan dos penggalak pada 13 Okt lepas menunjukkan trend penurunan sejak dua bulan yang lepas dari segi bilangan kes harian, kemasukan hospital, kes yang memerlukan rawatan rapi dan juga kematian.

Beliau berkata sejak minggu epidemiologi (ME) ke-48, bilangan kes yang dilaporkan adalah kurang daripada 1,000 seminggu iaitu 776 kes pada ME ke-48 kepada 208 kes pada ME ke-52.

Selain itu, katanya angka kematian yang disebabkan COVID-19 juga menunjukkan penurunan daripada 497 kes pada Oktober lalu kepada 24 kes bagi bulan Disember setakat hari ini.


Agong belanja Ebit Lew makan ikan patin

AYER KEROH 13 Jan. – Penceramah popular, Ustaz Ebit Lew meluahkan perasaan terharunya apabila Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah membelanjanya dan pasukan makan menu ikan patin di Temerloh, Pahang hari ini.

“Terharu sebak sangat. Tuanku ulang kali cakap ustaz terima kasih beri bantuan di Negeri Pahang. Allahuakbar. Sebenarnya sikit sangat bantuan kami berikan di Pahang ini.

“Selalu nampak rombongan Tuanku YDPA setiap hari beri bantuan banjir. Pecah tiga lagi. Tuanku, Permaisuri Agong dan Pemangku Raja. Dari pagi sampai lewat malam,” katanya dalam satu kenyataan di laman Facebooknya hari ini.

Menurut Ebit, dia berasa sangat malu apabila dilayan Al-Sultan Abdullah dari mula hingga selesai hidangan malah dimintanya membacakan doa sebelum makan.

“Lagi rasa malu bila tiba-tiba Tuanku bangun ajak team saya semua bergambar. Semua memang berdoa jer teringin nak bergambar. Allah kabulkan doa kami.

“Ya Allah inilah Raja kami yang teramat baik dan mulia. Berilah kebaikan dan rahmat kepada Tuanku dan keluarga. Terima kasih ya Allah temukan kami dengan Tuanku YDPA kami yang mulia,” katanya.


Lebih banyak bantuan jika Kerajaan Sabah sehaluan dengan Persekutuan – PM

KUDAT 18 Sept. – Lebih banyak bantuan dan peruntukan dapat disalurkan kepada Sabah untuk dinikmati rakyat di negeri itu sekiranya kepimpinan kerajaan Negeri di Bawah Bayu sebaris dengan Kerajaan Persekutuan, kata Tan Sri Muhyiddin Yassin.

Perdana Menteri berkata buat masa ini, Kerajaan Persekutuan hanya dapat memberi bantuan kepada Sabah setakat yang diwajibkan dalam Perlembagaan Persekutuan kerana kerajaan negeri tidak sehaluan dengan Kerajaan Persekutuan.

“Kita bantu tetapi bantuan itu setakat mana kita diwajibkan oleh Perlembagaan Negara, itu hak orang Sabah,” katanya ketika berucap pada Program Ramah Mesra Perdana Menteri Bersama SAHABAT Kudat di Dewan Tun Mustapha di sini hari ini.


Malaysia tandatangani dua perjanjian angkasa lepas antarabangsa

Kementerian Sains, Teknologi Dan Inovasi (MOSTI) dalam kenyataan hari ini berkata dua perjanjian atau konvensyen yang telah ditandatangani ialah ‘Treaty on Principle Governing the Activities of States in the Exploration and Use of Outer Space, Including the Moon and Other Celestial Bodies, 1967 (OST 1967)’ dan ‘Agreement on the Rescue of Astronauts, the Return of Astronauts and the Return of Objects Launched into Outer Space, 1968 (ARRA 1968)’.

Menurutnya keanggotaan Malaysia dalam Pertubuhan United Nation-Committee on the Peaceful Uses of Outer Space (UNCOPUOS) sejak tahun 1994 menunjukkan komitmen negara untuk melaksanakan tanggungjawabnya dalam sektor angkasa di peringkat antarabangsa.

“Akta 834 ini membolehkan kerajaan melalui MOSTI menimbangkan tindakan yang perlu bagi meratifikasi kesemua perjanjian atau konvensyen antarabangsa berkaitan angkasa, selaras dengan keutamaan dan kepentingan negara,” katanya.

Menurut kenyataan itu tiga lagi perjanjian atau konvensyen antarabangsa berkaitan angkasa yang belum ditandatangani ialah ‘Convention on International Liability for Damage Caused by Space Objects, 1972 (LIAB 1972)’; ‘Convention of Registration of Objects Launched into Outer Space, 1975 (REG 1975)’ dan Agreement Governing the Activities of State on the Moon and Other Celestial Bodies, 1979 (MOON 1979).


Dewan Negara lulus Rang Undang-Undang Kerja (Pindaan) 2021

KUALA LUMPUR, 30 Mac – Persidangan Dewan Negara hari ini meluluskan Rang Undang-Undang Kerja (Pindaan) 2021, yang antara lain melibatkan pertambahan cuti bersalin daripada 60 hari kepada 98 hari selaras Konvensyen Pertubuhan Buruh Antarabangsa (ILO).

Rang undang-undang itu diluluskan dengan lebih suara bersetuju selepas bacaan kali ketiga oleh Timbalan Menteri Sumber Manusia Datuk Awang Hashim setelah dibahas 17 senator.

Terdahulu, Awang ketika menggulung perbahasan rang undang-undang itu berkata rasional meningkatkan tempoh cuti bersalin daripada 60 hari kepada 98 hari itu adalah bagi memastikan pekerja wanita mendapat rehat yang cukup serta mengeratkan hubungan ibu dan anak.

“Selain itu, ia bagi memelihara keselamatan dan kesihatan pekerja wanita serta tumbesaran anak dan  menggalakkan penyertaan golongan wanita dalam pasaran buruh.

“Peningkatan ini juga mengambil kira faktor bahawa kebanyakan negara jiran telah memberikan cuti 90 hari atau lebih sebagai contoh Indonesia yang memberikan 90 hari (cuti bersalin), Korea juga memberi 90 hari (cuti bersalin) dan rakan perdagangan kita, Jepun memberikan 98 hari cuti bersalin,” katanya.

Awang berkata faedah cuti bersalin itu dapat memberi perlindungan kepada pekerja wanita sekali gus mengekalkan mereka dalam sektor pekerjaan serta menarik minat kaum wanita memasuki pasaran kerja.

Persidangan Dewan Negara hari ini turut meluluskan Rang Undang-Undang Kawalan Bekalan (Pindaan) 2021 bagi meminda Akta Kawalan Bekalan 1961 (Akta 122).

Rang undang-undang itu, yang dibentangkan Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, diluluskan dengan lebih suara bersetuju selepas dibahas sembilan senator.

Antara lain, rang undang-undang itu bertujuan memberi kuasa kepada pengawal, pegawai bekalan, pegawai polis berpangkat tidak rendah daripada inspektor atau pegawai kastam untuk menahan tanpa waran orang yang dipercayai melakukan atau cuba melakukan kesalahan di bawah Akta 122.


Ada faktor ‘wow’ dalam Bajet 2022 – PM

KUALA LUMPUR 27 Okt – Bajet 2022 mempunyai faktor ‘Wow’ kerana ia dirangka untuk memberi manfaat semua pihak sejajar dengan konsep Keluarga Malaysia yang menjamin tiada seorang pun tercicir daripada agenda pemulihan negara setelah mengalami kesukaran hidup akibat pandemik COVID-19.

Perdana Menteri Datuk Seri Ismail Sabri Yaakob berkata Bajet 2022 adalah ‘dari rakyat, oleh rakyat, untuk rakyat’ dan berimpak tinggi merangkumi bantuan kepada golongan B40 dan M40 serta sokongan perniagaan bagi memastikan Perusahaan Mikro, Kecil dan Sederhana (PMKS) mendapat akses kepada pembiayaan bagi menggerakkan semua perniagaan.

“Selain bantuan berterusan kepada golongan rentan dan bukan rentan, Bajet 2022 juga adalah mesra Orang Kurang Upaya (OKU),” katanya dalam Sesi Wawancara Bajet 2022 bersama Perdana Menteri dengan media tempatan di sini hari ini.

Ismail Sabri berkata belanjawan itu juga akan menjana lebih banyak pekerjaan bagi menangani pengangguran dan memacu pemulihan bagi mengembalikan negara kepada kedudukan ekonomi sebelum COVID-19 dengan norma baharu.

Beliau berkata Bajet 2022 dirangka secara berhati-hati dan komprehensif mengambil kira pandangan semua pihak termasuk parti pembangkang bagi memenuhi aspirasi mereka selaras dengan iltizam kebersamaan Keluarga Malaysia.

Katanya, Portal Belanjawan 2022 Kementerian Kewangan telah menerima lebih 50,000 cadangan daripada orang ramai yang diambil pertimbangan dan dijadikan input dalam Bajet 2022.

Perdana menteri berkata Bajet 2022 juga mengambil kira input daripada sektor perniagaan dengan menyediakan insentif cukai bagi membantu syarikat-syarikat yang terkesan akibat pandemik dapat membangunkan semula perniagaan dan seterusnya member manfaat kepada pekerja.

“Bajet ini juga akan menentukan kesinambungan dasar dan bantuan untuk menyokong rakyat dan perniagaan agar kekal berdaya tahan dalam menghadapi krisis bagi terus melindungi mata pencarian dan kehidupan rakyat dan perniagaan,” katanya.

Beliau berkata ia juga memangkinkan pembaharuan pascapandemik supaya negara mampu bangkit dengan lebih perkasa dan berdaya saing berteraskan pembangunan negara yang lebih terangkum dan mampan,” katanya.

“Dalam bajet kali ini, kita masih beri bantuan secara langsung kepada rakyat, begitu juga kepada peniaga-peniaga mikro yang terpaksa tutup perniagaan dan tiada modal nak buka semula, kita akan beri fokus bagaimana nak bantu mereka,” katanya.

Ismail Sabri berkata kerajaan sebelum ini telah melaksanakan lapan pakej bantuan dan rangsangan ekonomi yang berjumlah RM530 bilion dan jika bantuan dihentikan terlalu awal, ini mungkin mengganggu momentum pemulihan ekonomi.

Belanjawan 2021 bertemakan “Teguh Kita, Menang Bersama” telah dibentangkan oleh Menteri Kewangan Tengku Datuk Seri Zafrul Abdul Aziz tahun lepas dengan perbelanjaan bernilai RM322.5 bilion, terbesar dalam sejarah negara.


Atasi isu banjir air masin di laluan Jambatan Kuala Linggi

KUALA LINGGI 30 April – Projek naik taraf sedang dijalankan Jabatan Kerja Raya (JKR) Melaka dijangka mampu mengatasi masalah banjir air masin di Jambatan Kuala Lingi yang berlaku ketika fenomena air pasang besar.

Fenomena itu menyebabkan ada dalam kalangan pengguna khusus kenderaan ringan terpaksa menunggu air surut sebelum meneruskan perjalanan berikutan sebahagian laluan terbabit yang digenangi air pasang.

Ahli Dewan Undangan Negeri (Adun) Kuala Linggi, Rosli Abdullah berkata, naik taraf membabitkan kerja menurap semula dan meninggikan paras laluan berkenaan dimulakan Mac lalu kini sudah 90 peratus siap.

“Alhamdulillah kerja-kerja menaik taraf jalan hampir siap namun ia masih berada pada status kajian, bagi memastikan isu yang dihadapi pengguna jalan raya diselesaikan seawajarnya.

“Kerja-kerja penurapan sehingga ke penghujung jambatan Kuala Linggi di bahagian Negeri Sembilan telah dilaksanakan malah projek menaikkan paras jalan lebih kurang satu kaki telah juga siap membabitkan peruntukan hampir RM2 juta,” katanya selepas melaksanakan lawatannya ke Jambatan Kuala Linggi di sini, baru-baru ini.

Beliau berkata, jambatan yang berusia hampir 30 tahun itu dianggap sebagai aset bagi Kuala Linggi khususnya kerana ia adalah antara pintu masuk utama pelancong luar terutama dari Negeri Sembilan.

Berikutan itu beliau sedang merancang untuk melengkapkan Kuala Linggi dengan kemudahan infrastruktur yang lebih selesa dalam usaha menarik lebih ramai pelancong singgah ke Dewan Undangan Negeri (DUN) ini.


Bas persiaran terbakar, 44 pelancong dan pemandu selamat

PUTRAJAYA, 21 Jan – Seramai 44 pelancong berdepan detik cemas dan nyaris rentung apabila bas persiaran yang dinaiki terbakar sepenuhnya di lorong keluar plaza tol Universiti Putra Malaysia (UPM), Serdang pagi tadi.

Ketua Polis Daerah Sepang ACP Wan Kamarul Azran Wan Yusof berkata dalam insiden pada 6.13 pagi itu, semua penumpang dan pemandu bas yang dalam perjalanan dari Skudai, Johor ke Kuala Lumpur berjaya keluar dari kenderaan terbabit.

“Tiada kemalangan jiwa berlaku, semua penumpang sempat menyelamatkan diri. Bas pelancong tersebut terbakar sepenuhnya dan bumbung Tol UPM juga terbakar,” menurutnya dalam kenyataan hari ini.

“Keterangan telah diambil daripada pemandu bas berusia 41 tahun. Menurut pemandu, beliau cuba menekan padel klac pada jarak 50 meter dari lorong tol tetapi keras, namun bas berhenti sendiri di lorong berkenaan.

“Ketika itu, seorang penumpang menjerit memberitahu terdapat api di bahagian belakang bas, pemandu yang melihat melalui cermin sisi mendapati api sedang marak di bahagian yang diberitahu,” katanya.

Wan Kamarul Azran berkata pihak PLUS Malaysia Berhad cuba memadam kebakaran itu menggunakan enam pemadam api jenis serbuk kering namun gagal.

Beliau berkata bagaimanapun, api berjaya dipadam oleh anggota Balai Bomba dan Penyelamat Serdang yang tiba di lokasi kejadian pada 6.26 pagi, kira-kira sejam kemudian.

Sementara itu, PLUS dalam satu kenyataan memaklumkan telah membuka semula laluan keluar di persimpangan UPM pada 11 pagi tadi selepas menutupnya buat sementara susulan insiden tersebut.


Kek pengganti biskut raya

PAYA RUMPUT 24 April – Mungkin ramai yang lebih memilih biskut raya sebagai juadah untuk dihidangkan tetamu, namun sebenarnya juadah itu boleh dipelbagaikan.

Bagi Jamiah Tulisman, 49, dia mahu mencipta kelainan apabila cuba memperkenalkan kek pelbagai perisa (assorted cake) sebagai tarikan baharu kepada pelanggan pada Aidilfitri tahun ini.

Ibu kepada empat anak yang mengusahakan sebuah kedai bakeri di Cheng, di sini, berkata, sebaik memperkenalkan juadah tersebut, dia mula menerima tempahan daripada orang ramai yang mahu mencuba keunikan kek mini yang dijualnya bagi menjamu tetamu yang datang beraya.

“Macam-macam jenis pencuci mulut yang saya buat sebelum ini seperti creampuff, cheese tart, pavlova, tetapi ia dapat sambutan sekejap sahaja, jadi saya fikir strategi yang lain untuk tarik hati pelanggan.

“Sebab itu sekarang saya hasilkan ‘assorted cake’, mula-mula tu saya hanya memuat naik sekeping gambar di media sosial ‘Facebook’ tentang kek ini, tak sangka pula terima tempahan daripada vendor dessert dan pengusaha stesen minyak di negeri ini.

“Sejak itu saya terus aktifkan menerima tempahan kek ini, mungkin orang tertarik kerana rupa kek tersebut dan rasa yang pelbagai, ditambah pula saya hanya menjual RM12 setiap pek yang mempunyai enam potongan kek,” katanya kepada Melaka Hari Ini.

Menurut Jamiah, biarpun banyak cabaran terpaksa ditempuhi sepanjang menghasilkan kek berkenaan, namun dia tidak pernah putus asa dan cuba sehingga berjaya.

“Banyak kali cuba buat tak jadi sampai kena buang semua bancuhan, sebelum ini buat perisa red velvet, pandan, vanila dan coklat, mula-mula orang suka tetapi lama-lama dah kurang permintaan.

“Jadi sekarang saya buat perisa vanila, krim vanila, strawberi vanila salut kelapa, kek gulung coklat dan kek potong coklat yang sudah ditentukan setiap ukurannya.

“Dengan cara ini orang yang gemarkan makan kek pelbagai perisa dengan harga yang murah boleh tempah atau beli di kedai saya,” katanya yang memulakan perniagaan itu sejak tahun 2021.

“Untuk hasilkan satu kek kita perlu bakar dahulu, tunggu sehingga sejuk baharu boleh potong, saya ambil masa sehari itu hanya untuk bakar kek, esok harinya baharu kita boleh potong dan susun dalam bekas.

“Daripada segi harga setakat ini alhamdulillah pelanggan tidak pernah merungut, tempahan pula sentiasa ada pada setiap hari, cuma tidaklah setiap hari terima tempahan yang banyak,” katanya.


Kerajaan luluskan peruntukan lebih RM150 juta bantu pulihkan ladang, aset milik THP

KUALA LUMPUR, 1 Mac – Kerajaan meluluskan peruntukan lebih RM150 juta melalui pelaksanaan pelan pemulihan untuk membantu memaksimumkan hasil pengeluaran ladang dan aset milik TH Plantations Bhd (THP).

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata peruntukan itu digunakan sebagai kos membaja dan memulihkan ladang THP supaya mampu menghasilkan pulangan optimum.

“Sebagai perbandingan jelas, hasil jualan THP telah meningkat kepada RM760.8 juta pada 2021 daripada RM493.65 juta pada 2019, selepas kerajaan baharu mengambil alih teraju pentadbiran terutama berkaitan Lembaga Tabung Haji (TH),” katanya pada persidangan Dewan Rakyat, pada Selasa.

Beliau bekata demikian ketika menjawab soalan Nik Mohamad Abduh Nik Abdul Aziz (PAS-Bachok) berkaitan cadangan penjualan ladang seluas lebih 70,000 hektar milik THP dan prestasi semasa ladang tersebut.

Ahmad Marzuk berkata kerajaan hari ini telah meneliti semula cadangan penjualan ladang milik THP yang dibuat semasa pentadbiran Pakatan Harapan pada Ogos 2019 dan telah membatalkan cadangan yang belum dimuktamadkan.

Selain itu, beliau berkata TH telah merangka Pelan Transformasi Strategik 2022-2024, iaitu pelan tiga tahun yang dinamakan HIJRAH24 bertujuan meneruskan usaha pengukuhan TH selaras dengan mandat penubuhannya untuk menguruskan simpanan umat Islam yang mahu menunaikan ibadah haji.

Pelan itu merangkumi 24 inisiatif strategik termasuk inisiatif sokongan digitalisasi dan komunikasi selain usaha untuk mengukuhkan Akta Tabung Haji 1995 dan menambah baik model operasi serta aspek tadbir urus TH.

“Hasil semakan dan pindaan Akta Tabung Haji 1995 akan dibentangkan di Parlimen dan pelan strategik HIJRAH24 juga akan diumumkan kepada umat Islam khususnya pendeposit TH,” katanya.- BERNAMA


Pelancong ke Langkawi gunakan pesawat tidak perlu surat polis – KJ

KUALA LUMPUR, 12 Sept – Individu yang menggunakan pesawat udara untuk melancong ke Pulau Langkawi, Kedah bermula 16 Sept ini tidak perlu mendapatkan surat kebenaran daripada polis, kata Menteri Kesihatan Khairy Jamaluddin.

Khairy dalam ciapan di laman Twitter berkata hanya mereka yang menggunakan pengangkutan darat dari luar negeri tersebut sahaja perlu berbuat demikian.

“Bagi program perintis pelancongan ‘travel bubble’ Langkawi, surat dari Polis Diraja Malaysia (PDRM) bagi tujuan rentas negeri dan sekatan jalan raya diperlukan sekiranya pelancong melalui jalan darat,” katanya.

Pada 9 Sept, kerajaan mengumumkan kebenaran kepada pengunjung domestik dari seluruh negara untuk mengunjungi Langkawi, kecuali mereka yang berada di kawasan yang dikenakan Perintah Kawalan Pergerakan Diperketatkan (PKPD).

Pulau peranginan di utara tanah air yang dipilih sebagai destinasi pertama projek rintis program gelembung pelancongan itu adalah terhad kepada individu yang lengkap dos vaksin COVID-19.


Jalan Pengkalan Balak-Padang Kemunting jadi jalan sehala

TANJUNG BIDARA 17 November – Jalan pesisir pantai di Balai Polis Pengkalan Balak menghala ke Padang Kemunting akan dijadikan jalan sehala pada setiap hujung minggu.

Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh berkata, perkara itu akan dilaksanakan dalam masa terdekat bagi melancarkan aliran trafik terutama pada waktu puncak.

“Sebelum ini pelaksanaan kawasan itu sebagai jalan sehala sudah dilaksanakan sebab situ memang kawasan sehala tetapi tidak dipatuhi pengguna jalan raya menyebabkan punca utama kepada kesesakan pada waktu hujung minggu.

“Dalam masa terdekat ini penguatkuasaan akan dilaksanakan oleh pihak Majlis Perbandaran Alor Gajah (MPAG) bagi mengawal lalu lintas pada hujung minggu.

“Menerusi langkah ini, kita mampu mengurangkan kesesakan dalam penguraian trafik malah sekali gus akan memberi pendidikan kepada masyakat untuk mematuhi bahawa jalan itu adalah sehala,” katanya.

Beliau berkata demikian kepada Melaka Hari Ini selepas menghadiri sesi dialog bersama pengusaha chalet, resort dan inap desa DUN Tanjung Bidara dan Kuala Linggi di Kompleks Japerun Tanjung Bidara, di sini, hari ini.

Beliau yang juga Exco Kanan Pelaburan, Perindustrian, Pembangunan Usahawan dan Koperasi negeri berkata, penguatkuasaan itu bagaimanapun hanya dijalankan pada hujung minggu sahaja bagi mengelakkan kesesakan berlaku.

Terdahulu, sesi dialog itu dihadiri kira-kira 100 pengusaha pelancongan di kawasan berkenaan yang rata-ratanya mengutarakan pelbagai isu seperti sampah, jalan raya dan pelesenan.

Dalam pada itu, Ab Rauf memaklumkan, Kerajaan Negeri turut bersetuju memanjangkan tempoh pemutihan selama setahun kepada pengusaha pelancongan di DUN Tanjung Bidara dan Kuala Linggi yang masih mempunyai masalah dalam urusan penama milikan tanah serta pelesenan.

“Kita bagi tempoh setahun kepada mereka untuk menyelesaikan isu penama dan perlesenan mereka agar mereka diberi masa untuk mengemukakan pelan-pelan chalet ini dalam tempoh setahun.

“Malah jikalau dalam tempoh itu tidak mampu diselesaikan berikutan permasalahan lain seperti memakan masa untuk mengesan penama-penama mereka, Kerajaan Negeri akan menambah lagi tempoh enam bulan untuk mereka laksanakan pengesahan melalui perintah mahkamah,” katanya.


Tuntutan doktor kontrak wajar tapi perlu guna saluran betul – Exco

BUKIT PALAH 26 Julai – “Secara peribadi saya menyokong mereka (doktor kontrak) diberi perjawatan tetap,” kata Exco Kesihatan, Datuk Rahmad Mariman.

“(Soal) perjawatan ini juga di luar kuasa kerajaan negeri mahupun kementerian dan ia perlu diberi perhatian oleh Jabatan Perkhidmatan Awam (JPA) agar diberi penempatan sewajarnya.

“Difahamkan dalam penganjuran kali ini juga hanya membabitkan kakitangan yang tidak bertugas dan tiada pelanggaran dalam etika penugasan perkhidmatan mereka,” katanya.

Terdahulu, MHI melaporkan kira-kira 50 doktor kontrak melakukan protes aman bagi menunjukkan solidariti berkaitan perjawatan mereka di parkir hospital terbabit, pagi tadi.

Protes dimulakan tepat jam 11 pagi dan berlangsung selama 10 minit sebelum diarah bersurai oleh kakitangan hospital bagi mengelakkan kesesakan lalu lintas.


Tanah runtuh: Operasi SAR disambung semula

BATANG KALI, 17 Dis – Operasi mencari dan menyelamat (SAR) 12 lagi mangsa yang belum ditemukan dalam tragedi tanah runtuh di tapak perkhemahan Father’s Organic Farm, Gohtong Jaya di sini, disambung semula 8 pagi ini.

Pengarah Jabatan Bomba dan Penyelamat Selangor Datuk Norazam Khamis berkata operasi SAR hari ini tertumpu kepada dua daripada tiga sektor kawasan pencarian melibatkan sektor B (kem Farmview) dan sektor C (berhampiran kem Riverside).

“Tumpuan diberi kepada dua kawasan dipercayai mangsa terperangkap iaitu di Farmview (sektor B) dan Riverside (sektor C)…ia berdasarkan kepada lokasi mangsa terakhir ditemukan antara dua lokasi tersebut semalam.

“Operasi SAR hari ini juga melibatkan penggunaan jentera berat atau jengkaut bagi mengalihkan tanah dan pokok besar yang tumbang bersama aliran tanah,” katanya kepada pemberita di lokasi kejadian, hari ini.

Norazam berkata operasi hari ini melibatkan lebih 150 anggota penyelamat daripada pelbagai agensi termasuk Polis Diraja Malaysia (PDRM), Angkatan Pertahanan Awam (APM) serta Pasukan Mencari dan Menyelamat Khas Malaysia (SMART).

Katanya, cabaran utama semalam dan hari ini adalah kestabilan runtuhan tanah berikutan masih terdapat aliran air dalam tanah serta kedudukan cerun 45 darjah serta ketebalan runtuhan tanah mencecah kedalaman 20 hingga 30 kaki (6.1 hingga 9.1 meter).

“Tiada pergerakan tanah setakat ini dilaporkan, namun keadaan tanah masih terdapat aliran air dan tanah lembut dikhuatiri boleh berlaku pergerakan dan gelinciran tanah yang boleh mengancam keselamatan pasukan penyelamat,” katanya.

Insiden sekitar 2.42 pagi Jumaat, di tapak perkhemahan Fathers’ Organic Farm, Gohtong Jaya yang melibatkan runtuhan tanah sepanjang hampir 300 meter dan setinggi 70 meter.

Setakat tengah malam tadi, 12 orang dilaporkan masih hilang manakala 21 disahkan terkorban daripada keseluruhan 94 mangsa dalam kejadian itu. – BERNAMA


Perbincangan mekanisme subsidi minyak masak di peringkat akhir- Khairuddin

KUALA LUMPUR 23 Jun – Kerajaan sedang di peringkat akhir perbincangan bagi menentukan mekanisme terbaik subsidi minyak masak dalam botol dengan kapasiti dua kilogram (kg) atau lima kilogram, kata Menteri Perusahaan Perladangan dan Komoditi, Datuk Dr Mohd Khairuddin Aman Razali.

Beliau berkata perkara itu akan dibentangkan dalam mesyuarat mingguan Kabinet pada Rabu sebelum dapat diputuskan dan diumumkan kepada rakyat seawal minggu hadapan.

Katanya perbincangan antara tiga kementerian berkaitan iaitu Kementerian Perusahaan Perladangan dan Komoditi (KPPK), Kementerian Perdagangan Dalam Negeri dan Hal Ehwal Pengguna, serta Kementerian Kewangan telah dijalankan, termasuk bersama pembekal minyak sawit mentah, pemborong serta pihak berkepentingan lain.

“Di peringkat KPPK yang menjaga hal ehwal pembekal minyak sawit mentah, kita telah berbincang dan mencadangkan cara terbaik bagi memastikan rakyat menikmati harga minyak masak 2kg atau 5kg yang rendah.

“Cuma kita masih belum dapat umumkan hari ni memandangkan perkara ini belum diputuskan di peringkat Kabinet lagi,” katanya dalam program Bicara Politikonomi di TV1 bertajuk ‘Harga Sawit dan Minyak masak: Rezeki atau Beban’, malam tadi.

Beliau berkata KPPK turut mencadangkan kepada kerajaan pelaksanaan mekanisme jangka masa panjang atau subsidi bersasar minyak masak seperti yang sedang dilaksanakan untuk minyak petrol ketika ini.


Sulaiman terima nasihat TMJ, janji usahakan isu MUFC

AYER KEROH 12 Jan – “Insyallah patik akan usahakan perkara ini sebaik mungkin,” itu kata Ketua Menteri, Datuk Seri Utama Sulaiman Md Ali berhubung isu gaji Kelab Bolasepak Melaka United (MUFC) yang sedang hangat diperkatakan.

Menerusi tangkap layar yang dimuat naik di Instagram, Tunku Ismail yang juga Penaung Persatuan Pemain-pemain Profesional Malaysia (PFAM) menasihati Sulaiman supaya menyegerakan isu yang berlaku membabitkan skuad Hang Tuah.

“Datuk, pasukan Melaka tidak bayar gaji pemain sudah tiga bulan. Tak bagus untuk imej integriti pasukan Melaka dan juga kebajikan pemain.

“Tolong selesaikan isu ini Datuk,” tulis Tunku Ismail yang juga Pemilik Kelab Bolasepak Johor Darul Ta’zim (JDT) menerusi tangkap layar yang dipercayai dikongiskan di laman sosial miliknya.

Dalam perbualan itu, Sulaiman yang juga Presiden Persatuan Bolasepak Melaka United (MUSA) membalas akan berusaha menyelesaikan kemelut yang melanda pasukan itu.

Semalam, media melaporkan Pengurusan MUFC memberi jaminan isu tunggakan gaji pemain dan pegawai MUFC bagi musim 2021 akan diselesaikan dalam masa terdekat.

“Pihak pengurusan kelab memberi jaminan untuk menyelesaikan semua tunggakan dalam masa terdekat bagi memastikan perancangan MUFC bagi tahun 2022 berjalan lancar,” kata kenyataan itu.


Isu jenaka rogol di sekolah tidak boleh dipandang remeh, tindakan tegas wajar diambil

PUTRAJAYA 29 April. – Perbuatan seorang guru yang didakwa membuat jenaka berhubung isu rogol sewaktu sesi pengajaran dan pembelajaran tidak boleh dianggap remeh dan wajar dikenakan tindakan tegas jika terbukti berlaku, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Katanya sebagai orang dewasa, kita perlu mempunyai kesedaran mengenai batas percakapan terutama ketika berkomunikasi agar emosi kanak-kanak yang sedang mengikuti sesi pembelajaran tidak terganggu dengan akhlak dan perlakuan guru mereka.

“Dalam apa jua situasi sekalipun, perkara sedemikian tidak seharusnya dijadikan sebagai bahan jenaka kerana perbuatan rogol itu adalah perbuatan jenayah yang sama sekali tidak wajar menjadi satu galakan kepada anak murid,” menurutnya dalam kenyataan di sini hari ini.

Rina berkata jenaka berunsur seksual seperti rogol dan mempersenda fizikal harus dihentikan apatah lagi merujuk contoh yang tidak sesuai dalam aspek memberikan kesedaran tentang gangguan seksual terhadap pelajar di sekolah mahupun kepada masyarakat secara umumnya.

“Tindakan seperti ini termasuk perlakuan menyalahkan mangsa adalah amat tidak wajar dinormalisasi kerana ia memberikan satu mesej tidak sihat kepada masyarakat dan dikhuatiri akan menyumbang kepada perlakuan jenayah,” katanya.

Rina berkata kanak-kanak seharusnya berada di dalam persekitaran pembelajaran yang kondusif, selamat, bebas dan dilindungi daripada sebarang ancaman termasuk gangguan seksual serta eksploitasi.

“Sesungguhnya pihak kerajaan tidak akan berkompromi dengan mana-mana kesalahan melibatkan gangguan seksual dan pelanggaran hak serta kebajikan kanak-kanak. Tindakan tegas perlu diambil kepada pesalah yang terlibat dengan sebarang salah laku yang melibatkan kanak-kanak,” katanya.

Beliau berkata pihaknya juga sedang mengkaji secara menyeluruh Dasar Kanak-Kanak Negara dengan menitikberatkan supaya golongan itu bebas daripada segala unsur negatif melalui langkah advokasi, pencegahan dan khidmat sokongan.

“Undang-Undang Anti-Gangguan Seksual juga sedang digubal dan dalam penelitian akhir pihak kerajaan untuk memastikan penguatkuasaan akta dan peraturan yang lebih baik dapat dilaksanakan,” katanya sambil menambah bahawa kementerian itu terus komited bagi meningkatkan kesedaran melalui kerjasama dengan pelbagai pihak dalam usaha melindungi hak kanak-kanak dan menangani isu gangguan seksual.


Brunei diharap pertimbang wujud Laluan Hijau Timbal Balik – Muhyiddin

KUALA LUMPUR, 8 Dis – Malaysia berharap Brunei dapat mempertimbangkan cadangan mewujudkan Laluan Hijau Timbal Balik dalam usaha menghidupkan semula sektor ekonomi kedua-dua negara yang terjejas akibat pandemik COVID-19.

Perkara itu disampaikan Perdana Menteri Tan Sri Muhyiddin Yassin ketika menerima kunjungan hormat Pesuruhjaya Tinggi Brunei ke Malaysia Datuk Paduka Alaihuddin Mohd Taha di pejabatnya di Parlimen semalam.

Selain itu, katanya dalam pertemuan itu, turut dibincangkan ialah usaha untuk meningkatkan lagi hubungan dua hala sedia ada antara kedua-dua negara dalam pelbagai aspek termasuk cabaran yang perlu dilalui akibat pandemik COVID-19.

“Sebagai negara berjiran, kami sependapat Malaysia dan Brunei tidak harus menjadikan pandemik itu sebagai halangan dalam usaha meningkatkan lagi kerjasama yang ada,” menurut catatan itu.

Pada pertemuan sama, Muhyiddin juga merakamkan ucapan terima kasih kepada Alaihuddin atas khidmat, sumbangan dan persahabatan yang ditawarkan sepanjang enam tahun perkhidmatan beliau di Malaysia.- BERNAMA


Tindakan pertikai pengajaran Pendidikan Islam lebih banyak hanya daripada segelintir individu

SHAH ALAM, 22 Jan – Tindakan mempertikai waktu mengajar mata pelajaran Pendidikan Islam lebih banyak berbanding subjek teras lain hanya ditimbulkan segelintir individu.

Menteri di Jabatan Perdana Menteri (Hal Ehwal Agama) Senator Idris Ahmad menyifatkan tindakan itu sebagai sesuatu yang pelik memandangkan rungutan sedemikian tidak pernah disuarakan oleh mana-mana pihak.

“Agak pelik kalau orang cuba merungut bab itu. Selama ini tidak ada pun kita dengar rungutan dalam bentuk macam itu. Jadi, apabila kita dengar ia agak sedih.

“Itu lumrah biasa dalam kalangan masyarakat. Ada dalam kalangan mereka mungkin dia (individu berkenaan) tidak faham atau sengaja buat tidak faham, terpulang pada dia,” katanya yang ditemui pemberita pada majlis pelancaran Madrasah Tahfiz Orang Kurang Upaya (OKU) Ata’ bin Abi Rabah (MATAAR) di sini hari ini.

Beliau mengulas mengenai satu ciapan yang tular di Twitter baru-baru ini berhubung tindakan seorang individu mempersoalkan masa bagi mata pelajaran Pendidikan Islam sama banyak diajar dengan Bahasa Inggeris dan lebih banyak daripada mata pelajaran Matematik dan Sains.

Mengenai MATAAR, Idris berkata ia terletak di kawasan seluas lebih satu hektar yang diwakaf kepada Majlis Agama Islam Selangor (MAIS) di Parit 3, Sungai Burong, Tanjong Karang dekat sini.

Sementara itu, Pengerusi MATAAR Dr Abdol Hamid Ishak berkata madrasah tersebut adalah bekas sebuah tapak maahad tahfiz yang perlu dibaik pulih dengan kos melebihi RM3 juta bagi keselesaan pelajar OKU.- BERNAMA


Pelancong ramai, peniaga cenderamata senang hati

Tinjauan Melaka Hari Ini mendapati orang ramai bukan hanya menyerbu lokasi tumpuan Menara Taming Sari, Kota A Famosa dan Bangunan Merah tetapi mereka turut singgah ke gerai jualan untuk membeli topi, baju serta cenderamata.

Menurut peniaga Muhammad Helmi Abd Mutalib, 23, berkata, kehadiran orang luar datang melancong dan bercuti ke Melaka nyata memberi harapan kepada peniaga untuk kembali bernafas.

Menurut peniaga muda itu lagi, walaupun orang ramai sudah bebas bercuti namun dia berharap agar masing-masing menjaga dan mengamalkan prosedur operasi standard (SOP) bagi mengelakkan adanya PKP sekali lagi.

Seorang lagi peniaga, Muhammad Ismail, 33, berkata, berbanding cuti sekolah hujung tahun lalu, cuti sambutan Tahun Baharu Cina kali ini menyaksikan lebih ramai pelancong datang berkunjung ke Melaka.

“Untuk tiga, empat hari ini memang ramai tetapi tidaklah semua singgah membeli, ada juga yang lihat sahaja tetapi tidak mengapa, lihat orang ramai kita pun senang hati,” katanya.


Letupan kilang di Segamat: Seorang lagi meninggal dunia

Dalam kejadian pada 5.15 pagi itu, Mohamad Azuraini Mahrani, 40, dan seorang pegawai bomba yang berkhidmat di Balai Bomba dan Penyelamat Bandar Baru Segamat Mohd Firdaus Sulaiman, 32, cedera parah ketika operasi memadam kebakaran di kilang tersebut.

Adik Mohamad Azuraini, Azizul Mahrani, 36, yang mengesahkan perkara itu berkata dia menerima berita kematian abangnya daripada pihak hospital pada 9.30 pagi tadi.

Dia yang kebetulan bercuti di kampungnya, di Felda Redong, dekat sini, berasa terkilan apabila hasrat mereka sekeluarga termasuk arwah untuk bercuti ke Selangor pada hujung minggu ini tidak kesampaian.

“Bagaimanapun kami reda menerima ketentuan ini dan jenazah abang dijangka dikebumikan di Tanah Perkuburan Islam Felda Redong selepas solat asar, hari ini,” katanya ketika dihubungi Bernama di sini.

Azizul berkata arwah yang telah bertugas di kilang itu selama 10 tahun, meninggalkan seorang isteri, Normala Sudirman, 40, dan tiga anak berusia antara lapan hingga 12 tahun.

Sementara itu, rakan setugas Mohd Firdaus, Pegawai Bomba Kanan II Khas Untuk Penyandang (KUP) Syed Putra Syed Mohd Al Atas, menyifatkan pemergian kawan karibnya itu sebagai satu kehilangan besar.

Syed Putra, 52, yang melecur di tengkuk pada kejadian tersebut, bagaimanapun hanya menerima rawatan sebagai pesakit luar dan dilepaskan selepas tiga jam dirawat.

Dia yang mengenali Mohd Firdaus selama hampir 10 tahun di balai yang sama berkata mereka sering bergurau berdua serta berkongsi susah senang bersama terutamanya dalam hal berkaitan soal kerja.

Katanya, arwah merupakan sorang yang periang dan sering dianggap sebagai ‘pembakar semangat’ kepada mereka semua kerana dia seorang pegawai yang mengambil berat kepada setiap anggota yang bertugas di balai tersebut.

“Antara perkara yang saya dan anggota lain di sini paling ingati ialah ketika penularan pandemik COVID-19…arwah sering memberikan semangat kepada kami untuk terus bertugas, sekali gus dapat menunaikan amanah sebagai petugas barisan hadapan.

“Hubungan kami di balai ini, bukan sahaja sebagai rakan setugas, malah boleh dianggap sebagai satu keluarga, kami banyak menghabiskan masa bersama, bersarapan bersama dan selepas ini ia hanya tinggal kenangan untuk kami semua,” katanya ketika ditemui di Balai Bomba dan Penyelamat Bandar Baru Segamat.

Mohd Firdaus yang dikebumikan di Tanah Perkuburan Jalan Zaitun, Sikamat, Seremban, Negeri Sembilan tengah hari tadi, meninggalkan seorang balu dan anak perempuan yang berusia tiga tahun. – BERNAMA


Cubaan bolos sindiket migran, kontraban meningkat – Maritim

Ketua Pengarah Agensi Penguatkuasaan Maritim Malaysia (Maritim Malaysia) Laksamana Maritim Datuk Mohd Zubil Mat Som berkata aktiviti berkenaan dikesan kerap berlaku antara pukul 8 malam hingga 4 pagi.

“Selepas ekonomi negara dibuka semula, kita kesan peningkatan cubaan untuk merentas sempadan negara berlaku setiap malam, namun majoriti daripadanya dapat dipatahkan.

“Menerusi penguatkuasaan yang kita jalankan, majoriti daripada percubaan ini sama ada dapat ditahan ataupun mereka berpatah balik, setelah bot dinaiki mereka dikesan pihak berkuasa,” katanya pada sidang media selepas Majlis Penyerahan ‘Rigid Hull Fender Boat’ (RHFB) Kelas Perkasa kepada Maritim Malaysia di Terminal Feri Antarabangsa Stulang Laut, di sini hari ini.

Beliau berkata perkara tersebut sudah dijangka akan berlaku berikutan adanya permintaan iaitu bekalan dan permintaan di pasaran tempatan, membabitkan kekurangan tenaga kerja di sektor-sektor tertentu termasuk perladangan dan perkhidmatan.

“Sasaran utama sindiket penyeludupan ini adalah negeri di selatan tanah air iaitu Johor, Melaka dan Negeri Sembilan kerana jaraknya yang paling hampir, namun baru-baru ini kita mengesan ada cubaan menyeludup masuk melalui negeri utara seperti Pulau Pinang,” katanya.

Mohd Zubil berkata, sejak Januari hingga 10 Jun lepas, Maritim Malaysia telah menumpaskan pelbagai kegiatan jenayah rentas sempadan dengan rampasan bernilai lebih RM55.8 juta.

Katanya sebanyak 442 tangkapan antaranya melibatkan pencerobohan bot nelayan asing, penyeludupan migran dan kontraban, serta kapal berlabuh tanpa kebenaran dilakukan menerusi 76,026 pemeriksaan yang dijalankan sepanjang tempoh berkenaan.

Mengulas mengenai memperkukuh pengoperasian penguatkuasaan dan carilamat di perairan negara, beliau berkata pihaknya telah menerima sejumlah 27 unit RHFB dan akan menerima baki tiga lagi unit bot sama menjelang Ogos depan, melalui perolehan bernilai RM46.5 juta.

“RHFB akan bertindak sebagai bot pemintas selepas Sistem Pengawasan Maritim Laut Malaysia (SWASLA), mengesan pergerakan bot-bot pancung yang dipercayai terlibat dengan kegiatan penyeludupan.

“Apabila sistem SWASLA mengesan pergerakan bot-bot pancung, unit RHFB akan digerakkan ke lokasi terbabit untuk melakukan pintasan, bagi menjaga kedaulatan dan undang-undang negara,” katanya.


166,363 individu divaksin setakat semalam- Dr Noor Hisham

KUALA LUMPUR 9 Mac. – Seramai 166,363 individu dalam kumpulan fasa pertama Program Imunisasi COVID-19 Kebangsaan (PICK) telah divaksinkan setakat semalam, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah itu, Sarawak kekal merekodkan jumlah suntikan dos pertama vaksin tertinggi dengan 25,271 individu, diikuti Pahang (15,521); Selangor (15,357) dan Johor seramai 13,746 orang.

“Kuala Lumpur seramai 13,681 individu; Sabah (13,474); Kelantan (13,149); Perak (12,952); Kedah (9,358); Terengganu (9,081); Pulau Pinang (6,487); dan Negeri Sembilan (5,981).

“Sementara di Melaka seramai 4,411 orang; Perlis (3,062); Putrajaya (2,573) dan Labuan seramai 2,259 individu telah divaksin,” katanya menerusi infografik yang dimuat naik di Twitternya, hari ini.

Pada 24 Februari lalu, PICK dilancarkan dengan Perdana Menteri Tan Sri Muhyiddin Yassin dan Dr Noor Hisham menjadi antara individu pertama menerima suntikan dos pertama vaksin COVID-19, jenis Pfizer-BioNTech.


Enam sekeluarga ditahan bersama dadah RM694,412

Ketua Polis Daerah Seberang Perai Utara, ACP Mohd Radzi Ahmad berkata, bertindak hasil maklumat dan risikan yang dijalankan sejak seminggu lepas, polis Jabatan Siasatan Jenayah Narkotik (JSJN) Pulau Pinang berjaya membongkar sindiket itu selepas menahan sepasang kekasih berusia 32 dan 36 tahun di tepi jalan di kawasan Bayan Lepas, dekat sini, pada jam 2.30 petang.

“Ekoran penahanan pasangan kekasih yang juga ada hubungan kekeluargan itu, polis kemudiannya menyerbu sebuah rumah di Taman Bagan, Butterworth pada  jam4.30 petang dan menahan empat ahli keluarga lelaki tersebut (suspek pertama) iaitu ibu bapa dan adik lelaki bersama isterinya.

“Empat suspek yang ditahan di rumah mereka itu berusia 32 hingga 66 tahun dan polis kemudiannya menyerbu sebuah syarikat kurier di Bayan Lepas pada jam 6.30 petang sebelum merampas 259 gram(g) syabu bernilai RM9,324 milik sindiket tersebut di situ,” katanya pada sidang media di Ibu Pejabat Polis Daerah SPU, di sini, hari ini.

Katanya, polis seterusnya menyerbu semula rumah ahli keluarga itu pada  jam11.30 malam, hari yang sama, dan merampas 447 paket serbuk methylenedioxy-methamphetamine (MDMA) seberat 13,462g bernilai RM673,100 serta syabu seberat 333g bernilai RM11,988, di situ.

Mohd Radzi berkata berdasarkan siasatan, sindiket itu bukan sahaja mengedar dadah untuk pasaran tempatan malah ke luar negara dengan menggunakan perkhidmatan kurier.

Katanya, modus operandi sindiket itu menyembunyikan dadah dalam acuan simen dan mengisytiharkan sebagai cetakan acuan simen dengan setiap kali penghantaran melalui kurier membabitkan syabu bernilai RM10,000 hingga RM20,000.

“Manakala untuk pasaran tempatan pula, sindiket yang didalangi oleh suspek pertama itu menjual dadah jenis MDMA yang dicampur dalam serbuk jus minuman sebelum ia dibungkus semula dan dijual untuk pasaran di pusat hiburan dengan harga antara RM150 hingga RM200 sebungkus mengikut beratnya,” katanya.

Beliau berkata hasil siasatan mendapati kegiatan pengedaran dadah untuk pasaran tempatan dan luar negara oleh sindiket itu bergiat aktif sejak Jun lepas dan mereka dipercayai mampu mengaut keuntungan ratusan ribu ringgit hasil kegiatan tersebut.

Menurutnya pasangan kekasih dan dua warga emas itu tidak bekerja manakala sepasang lagi suami isteri merupakan peniaga kedai makan dan kesemua mereka kini direman selama lima hari sehingga esok ini bagi membantu siasatan menurut Seksyen 39B Akta Dadah Berbahaya 1952.

“Polis turut menyita wang tunai sebanyak RM1,500 dan sebuah kereta yang bernilai RM23,000 daripada mereka. Ujian air kencing mendapati semua mereka negatif dadah namun tiga daripada mereka mempunyai rekod jenayah lampau,” katanya semua dadah itu boleh digunakan oleh 3,319 penagih.

Sementara itu, dalam perkembangan lain, Mohd Radzi polis menahan seorang pengedar di sebuah rumah di Mak Mandin pada jam 4.30 petang Khamis lepas dan merampas pelbagai jenis dadah bernilai RM70,080.

Katanya, bertindak hasil maklumat dan risikan yang dijalankan,  sepasukan polis JSJN SPU menahan seorang penganggur lelaki berusia 26 tahun serta merampas 142 bungkus serbuk MDMA seberat 1,386g di rumah suspek.

“Dalam serbuan itu, kami turut merampas 17 biji pil eramin 5, lima biji pil ekstasi dan 3g ketamin yang kesemuanya bernilai RM70,800 termasuk serbuk MDMA yang telah dicampurkan dalam bungkusan jus minuman serta uncang minuman 3 dalam 1,” katanya semua dadah itu boleh digunakan oleh 200 penagih.

Menurutnya, berdasarkan siasatan, lelaki itu aktif menjalankan kegiatan pengedaran dadah sejak beberapa bulan lepas secara sendirian dan suspek yang positif dadah dipercayai mendapatkan bekalan daripada sindiket sebelum menjualnya semula di pusat hiburan sekitar negeri ini.

Beliau berkata polis turut menyita sebuah kereta bernilai RM20,000 daripada lelaki itu dan dia kini direman selama lima hari sehingga esok ini bagi membantu siasatan menurut Seksyen 39B Akta Dadah Berbahaya 1952. – BERNAMA


Kertas siasatan kes kartel daging diserah kepada Pejabat Peguam Negara

JOHOR BAHRU 15 Mac. – Suruhanjaya Pencegahan Rasuah Malaysia (SPRM) Negeri Johor sudah menyerahkan kertas siasatan berhubung kes kartel daging kepada Pejabat Peguam Negara dua minggu lalu.

Bercakap kepada pemberita dalam sidang media selepas Majlis Pelancaran CD Anti Rasuah, di sini, hari ini beliau berkata sehingga kini 12 suspek ditahan bagi membantu siasatan berhubung kes itu, termasuk Pengarah Syarikat serta pegawai Jabatan Perkhidmatan Kuarantin dan Pemeriksaan Malaysia (Maqis).

Sementara itu, ketika diminta mengulas mengenai kes tawaran rasuah RM10 juta untuk lompat parti melibatkan Ahli Parlimen Sekijan Natrah Ismail, beliau berkata siasatan berhubung kes itu telah selesai dan keterangan saksi telah diambil.

“Siasatan pada peringkat awal telah selesai dan kertas siasatan telah diserahkan kepada Pejabat Peguam Negara. Empat saksi juga telah dirakam percakapan mereka termasuk Natrah,” katanya.

Pada 9 Mac, SPRM Johor membuka kertas siasatan bagi mengesahkan aduan berhubung tawaran rasuah RM10 juta melibatkan Natrah sebagaimana yang dilaporkan dalam Facebook Ops Johor berkenaan kes berkenaan.


Laman sesawang baharu dilancarkan kongsi maklumat tepat COVID-19

Menteri Kesihatan, Khairy Jamaluddin Abu Bakar berkata, laman dilancarkan itu boleh diakses mulai 6 petang tadi dan memberi perincian menyeluruh dalam perkongsian data semasa di negara ini.

“COVIDNOW yang dibangunkan beberapa minggu oleh pasukan terlibat mampu memberi perkongsian data yang lebih jelas dan mudah difahami,” katanya dalam sidang media disiarkan secara langsung di Facebook, hari ini

“Dengan proses pelaporan baharu pengesahan kematian akan disahkan pada tarikh kematian sebenar dan kemudiannya barulah proses bedah siasat dan pengumpulan data akan dilaksanakan,” katanya.


Bung Moktar letak jawatan Presiden SAFA

KOTA KINABALU, 8 Jan – Datuk Seri Bung Moktar Radin hari ini mengumumkan peletakan jawatan sebagai Presiden Persatuan Bola Sepak Sabah (SAFA) berkuat kuasa serta-merta.

Bung Moktar, yang juga Timbalan Ketua Menteri Sabah dalam kenyataan hari ini berkata peletakan jawatan itu yang disandangnya sejak Jun 2021 dibuat atas kerelaan dirinya selain mahu memberi tumpuan sepenuh kepada kerjaya politik.

Beliau berkata walaupun mengakui sedikit kecewa dengan pencapaian turun naik Sabah FC, namun sepanjang beliau mengetuai badan induk bola sepak itu, SAFA berupaya melakukan perubahan selain dapat melaksanakan pembangunan bola sepak di peringkat akar umbi.

“Saya tetap gembira kerana sedikit sebanyak berjaya membawa perubahan kepada pentadbiran SAFA dan beberapa kejayaan pasukan Sabah FC walaupun ia di tahap yang masih belum memuaskan.

“Mengurus badan induk bola sepak khususnya Sabah FC memerlukan sokongan serta dukungan semua pihak terutamanya daripada peneraju utama kepimpinan negeri yang memerlukan kesungguhan untuk membantu SAFA khususnya pasukan Sabah FC melangkah lebih jauh ke hadapan,” katanya.

Pada Disember 2020, Ahli Majlis Tertinggi SAFA sebulat suara bersetuju melantik Bung Moktar sebagai Pemangku Presiden SAFA, sebelum disahkan secara rasmi sebagai Presiden SAFA dalam Mesyuarat Agung Luar Biasa SAFA pada Jun 2021.

Bung Moktar menegaskan beliau tidak mempunyai agenda peribadi sejak menerajui SAFA, malah terpaksa berhadapan pelbagai cabaran daripada segi kekangan waktu dan sumber kewangan untuk memajukan mutu serta pencapaian sukan bola sepak negeri ini.

“Menjadi harapan saya dan semua peminat yang selama ini menyanjung tinggi pasukan bola sepak Sabah agar terus memberikan sokongan kepada pengganti saya,” katanya.


Lulu cadang labur RM420 juta di Melaka

DUBAI 17 Mac – Lulu Group International, konglomerat dari Emiriah Arab Bersatu (UAE), mencadang melabur RM420 juta untuk membuka rangkaian pasar raya dan pusat eksport di Melaka dalam masa tiga tahun.

Ketua Pegawai Operasi Lulu, Saleem V.I, berkata pelaburan tersebut meliputi kos beberapa hypermarket dan pasar raya di seluruh Melaka dalam dua atau tiga tahun akan datang.

Bercakap kepada para wartawan semasa lawatan Ketua Menteri Datuk Seri Utama Sulaiman Md Ali ke pejabat Lulu di sini, beliau berkata pusat eksport itu akan membeli produk pertanian dan lain-lain barangan di Melaka untuk dijual ke rangkaian Lulu di seluruh dunia.

“Untuk Melaka, kita akan melabur sebanyak US$100 juta (RM420 juta), bukan hanya rangkaian runcit, tetapi juga pusat logistik untuk mengeksport produk pertanian,” katanya.

Kerajaan Melaka amat mengalu-alukan keputusan Lulu untuk melabur di Melaka bagi membantu membuka peluang pekerjaan dan membawa perubahan kepada lanskap peruncitan di negeri itu.

Sulaiman berkata Melaka adalah destinasi pelaburan yang sesuai untuk Lulu, yang juga menawarkan peluang perniagaan kepada petani dan pengusaha industri kecil dan sederhana.

Exco Kanan Pelaburan, Datuk Seri Ab Rauf Yusoh berkata Lulu, yang mempunyai 227 stor runcit di seluruh dunia, memang berminat untuk meluaskan operasi ke Melaka.


Promosi RM188 bercuti 3D2N di Melaka

KUALA TERENGGANU 30 Mac – Melaka menawarkan pakej pelancongan murah bernilai RM188 selama tiga hari dua malam (3D2N) kepada mereka yang mahu bercuti dan melawat tempat-tempat bersejarah di negeri itu.

Pakej menarik termasuk kemudahan penginapan itu anjuran Persatuan Ejen-Ejen Pelancongan dan Pengembaraan Malaysia (MATTA) Melaka sempena pelancaran Pakej Pelancongan Ikan Di Laut, Asam di Darat dan Melaka Terengganu Menyokong Interstate Travel Buble di sini hari ini.

Mengumumkan perkara itu, Pengerusi Melaka Matta Chapter, Goh Hock Gin berkata, selain penginapan percuma, orang ramai berpeluang melawat lokasi menarik di bandar Melaka yang ditawarkan di bawah pakej tersebut.

“Harga RM188 yang ditawarkan ini khususnya untuk dua orang dan turut menikmati potongan harga tiket 50 peratus Menara Taming Sari dimana harga tiket dewasa menjadi RM8.50 manakala kanak-kanak RM5 sahaja.

“Tempoh kegunaan promosi pula adalah sah sehingga 31 Disember ini, justeru saya berharap, orang ramai segera merebut peluang tawaran menarik ini,” katanya kepada Melaka Hari Ini (MHI) yang menjadi media rasmi mengikuti deligasi lawatan terbabit.

Pengerusi Jawatankuasa Pelancongan, Kebudayaan dan Teknologi Maklumat negeri Terengganu, Ariffin Deraman melancarkan program itu yang turut dihadiri Exco Pelancongan Warisan dan Kebudayaan Melaka, Datuk Muhammad Jailani Khamis dan disertai Pengurus Besar Bahagian Promosi Pelancongan Melaka, Sa’ari Basiron.

Seramai 22 delegasi mewakili pelbagai agensi kerajaan negeri yang berkaitan industri pelancongan menyertai lawatan lawatan kerja Tourism Melaka Bagi Pembangunan Pakej Pelancongan Melaka-Terengganu, antaranya Majlis Pembangunan Pulau-Pulau Melaka, Perbadanan Muzim Melaka, Jabatan Perikanan Melaka dan Zoo Melaka.

Goh Hock Gin berkata, orang ramai yang berhasrat mendapatkan pakej pelancongan murah tersebut boleh menghubungi kakitangan Bel Travel atau Ding Ding Travel bagi mendapatkan keterangan lanjut berhubung tawaran itu.

Pada masa yang sama, katanya, usaha itu adalah sebahagian daripada pelan rancangan Gelembung Perjalanan atau tour buble yang dijalankan dengan kerjasama Matta Terengganu.

“Melalui Tour Buble antara Melaka dan Terengganu membolehkan kedua-dua negeri berkongsi destinasi dan produk pelancongan untuk dinikmati oleh pelancong yang pada mulanya datang bercuti ke Melaka serta kemudian dibawa ke Terengganu bagi menyambung perjalanan percutian mereka,” ujarnya.

Usaha itu, menurut beliau, satu langkah tepat dalam memulihkan kembali industri pelancongan di kedua-dua negeri, sekaligus memberi nafas baharu kepada produk pelancongan.